Walub kite ma Mungu mio ko tielocwiny | Mi ponji\n“Mugisa ni Mungu . . . m’ejukowa (m’etielo cwinywa) i can mwa ceke.”—2 KOR. 1:3, 4.\nWER: 7, 3\nI rundi ma con, Yehova utielo cwiny jurutic pare nenedi?\nYesu utielo cwiny jumange nenedi?\nJukwenda gitielo cwiny umego nenedi?\n1. I ng’ei m’Adamu giku Eva gijai, Yehova utielo cwiny dhanu nenedi?\nYEHOVA tie Mungu ma mio tielocwiny, niwacu jukojuk. Ecaku tielocwiny dhanu niai ma gidubo man gibayu bedo leng’. Ndhundhu i ng’ei m’Adamu giku Eva gijai, Mungu uewo lembila moko. Eng’eyo nia kinde ma dhanu ma binyoliri i ng’eye gibinyang’ i lembilane, eno bitielo cwinygi, man bimio igi genogen. I lembila maeno ma nwang’ere i Thangambere 3:15, Mungu ung’olo nia jubinyotho Sitani Wonabali ku tic pare ceke ma reco.—1 Yoh. 3:8; Nyu. 12:9.\nKITE MA YEHOVA UTIELO KO CWINY JURUTIC PARE MA CON\n2. Yehova utielo cwiny Noa nenedi?\n2 Kepar kite ma Yehova utielo ko cwiny jaratic pare ma Noa. Dhanu mi rundi pa Noa gibino weg rop man weg tarwang’, ento Noa ku juruot pare kende re ma gibino woro Yehova. Ecicopere nia timo maeno unyayu can i Noa. (Tha. 6:4, 5, 11; Yud. 6) Pieno Yehova umio ire tielocwiny ma bikonye kara emedere asu niwore man nitimo lembe m’atira. (Tha. 6:9) Yehova ung’olo ni Noa nia ebinyotho jutimrac, man ekoro gin ma Noa ucikere nitimo kara en ku juruot pare gibin gibothi. (Tha. 6:13-18) Ma jiji mbe, Yehova utielo cwiny Noa andhandha.\n3. Yehova utielo cwiny Yocuwa nenedi? (Nen cal mir acaki.)\n3 Oro moko i ng’eye, Yehova utielo bende cwiny jaratic pare Yocuwa, m’ubino ku tic ma lee i kore. Ugam ukwayere nia Yocuwa utel wi dhanu pa Mungu nitundo i ng’om mi lembang’ola, man emay ng’ombe kud i cing juaskari ma tek mi thek ma gibino kwo i ie. Yehova ung’eyo nia lworo copo nego Yocuwa, pieno eng’olo ni Musa kumae: “Ng’ol ni Yocuwa, man idwok cwinye tek, imi ire tego de; kum ebikadhu i wang’ dhanu maeni, man ebiketho gigam ng’ombe ni aba m’ibineno.” (Poi. 3:28) I ng’eye, Yehova en gire de etielo cwiny Yocuwa, eyero kumae: “Ang’olo iri ngo? Bed tek man ku tegocwiny ma ber; lworo kud unegi, kadok cwinyi de kud ung’abre: kum Yehova Mungu peri ni i beng’i kaka ceke ma tek icidho i ie.” (Yoc. 1:1, 9) Iparu nia Yocuwa uwinjere nenedi kinde m’ewinjo wec maeno?\n4, 5. (a) I rundi ma con Yehova utielo cwiny dhanu pare nenedi? (b) Yehova utielo cwiny Wode nenedi?\n4 Yehova tielo bende cwiny dhanu pare ka gitie i ungu. Ku lapor, Yehova ung’eyo nia Juyahudi gibino ku yeny mi tielocwiny kinde ma gini ng’eca i Babeli, pieno eewo lembila moko m’umio igi jukojuk, eyero kumae: “Lworo kud unegi, kum wanuti wakudi; cwinyi kud ung’abre, kum an a Mungu peri; abimio iri tego; eyo, abikonyi; eyo, abijengi ku cing’ ma yor acwic mi bedopwe para.” (Isa. 41:10) Oro ma dupa i ng’eye, Yehova utielo cwiny Jukristu mi rundi ma kwong’a, man tin eni de, ebetielo cwinywa i kite ma rom eno.—Som 2 Jukorinto 1:3, 4.\n5 Yehova utielo bende cwiny Wode. I ng’ei ma Yesu ulimo batizo, ewinjo dwal kud i polo m’uyero kumae: “Meni Woda ma jamerna, ma mutoro nega i kume.” (Mat. 3:17) Ma jiji mbe, wec maeno umio tego ma lee dit i kum Yesu kinde m’ebino timo tic pare iwi ng’om.\nYESU UTIELO CWINY JUMANGE\n6. Lembabola pa Yesu iwi talanto copo tielo cwinywa nenedi?\n6 Yesu ubed utielo cwiny jumange kara gigwok bedopwe migi, calu ma Won de utimo. Kinde m’emio lembabola iwi talanto, eyero nia rwoth uyero ni jurutic pare mandha ceke kumae: “Itimo dre, i jatic ma ber mandha de: ibedo mandha i gin ma nyanok, abikethi wi gin dupa; mond i mutoro pa rwoth peri.” (Mat. 25:21, 23) Wec maeno utielo cwiny julubne, uketho gimediri nitimo ni Yehova ku bedopwe!\n7. Yesu utielo cwiny jukwenda pare nenedi? Man etielo cwiny Petro ke nenedi?\n7 Kadok wang’ ma pol jukwenda gibed gipiemiri i kindgi nia ng’a ma dit nisagu de, re Yesu ubed uciro kosa migi. Eketho cwinygi nia gibed ku jwigiri man gitim ni jumange, kakare niyenyo nia jumange re m’utim igi. (Lk. 22:24-26) Wang’ dupa Petro ubed ukier man ebed enyayu can i Yesu. (Mat. 16:21-23; 26:31-35, 75) Re Yesu ukuno ngo Petro, ento etielo cwinye man emio ire tic mi tielo cwiny jumange.—Yoh. 21:16.\nJURUTIC PA YEHOVA MA CON GITIELO CWINY JUMANGE\n8. Hezekia utielo cwiny judong askari man dhanu mi Yuda nenedi?\n8 Niai con, jurutic pa Yehova ging’eyo nia ubekwayu gitiel cwiny jumange, kadok i wang’e ma nwang’u fodi Yesu ubino ngo i ng’om pi niweko lapor ma jucopo lubo. Kenen lapor pa Hezekia. Kinde ma Juacur gimito gibin gimak Yerusalem, Hezekia ucoko dhu judong askari ku dhanu ceke, man etielo cwinygi; pieno ‘dhanu gijengri gigi kum lembe pare.’—Som 2 Lemkei 32:6-8.\n9. Lapor pa Yob ubemio iwa ponji ma kani iwi kite mi juko cwiny jumange?\n9 Wacopo nwang’u bende ponji iwi tielo cwiny jumange niai kud i lapor pa Yob. Kadok nwang’u en gire de ebino ku yeny mi tielocwiny, re enyutho ni jumange kite ma gicopo timo ko. Yob uyero ni ju m’ubino nijuko cwinye nia ka nwang’u en re m’ebejuko cwinygi, nwang’u ecopo yero wec ma tielogi man ma ketho giwinjiri ma ber, ento ungo wec ma medo can ameda. (Yob 16:1-5) I ng’eye, Yehova en gire gikud Elihu gidok gitielo cwiny Yob.—Yob 33:24, 25; 36:1, 11; 42:7, 10.\n10, 11. (a) Pirang’o nyaku pa Yefta ubino ku yeny mi tielocwiny? (b) Wacopo tielo cwiny jukani tin eni?\n10 Nyaku pa Yefta de ubino ku yeny mi tielocwiny. Kinde ma won ma Yefta m’ubino Japoklembe ubecidho nikiedo i dhu Juamon, eng’olo nia ka Yehova uwok uketho evoyo lwiny, ng’atu ma kwong’a ma biwok pi nijole kan eloko, bicidho nitimo ni Yehova i hema. De andha, Israel uwok uloyo lwiny, e ng’atu ma kwong’a m’uring’ini pi nijolo Yefta ubino nyaku pare ma kulong’. Lembe maeno uturo cwiny Yefta. Re calu ma dong’ edaru ng’olo, egam eoro nyaku pare ucidh utim i hema pi dong kwo pare zoo.—Pok. 11:30-35.\n11 Lembe maeno ubino tek ni Yefta, re elund ebino tek magwei ni nyaku pare. Ento nyakune ubino ayika nitimo lembe ma won ung’olo. (Pok. 11:36, 37) Calu m’ebecidho nitimo tic i hema, ebigiero ngo man ebinyol ungo, man thekwaru pagi de bijik. Pieno ebino ku yeny ma lee mi jukojuk man mi tielocwiny. Biblia uyero kumae: “En e kura Israel, nia nyig Israel ucidho ku ba rundi kara gipoi kum nya Yefta ma Jagileadi ceng’ ang’wen i rundi acel.” (Pok. 11:39, 40) Kpawa pa nyaku pa Yefta ubepoyo wiwa i kum Jukristu mi rundi ma tin ma gibedo jumusuma kara gitim lee ni Yehova. Nyo wacopo ngo nifoyogi man nitielo cwinygi?—1 Kor. 7:32-35.\nJUKWENDA GITIELO CWINY UMEGO\n12, 13. Petro ‘uteng’o umego’ nenedi?\n12 I diewor ma Yesu utho i ie, eng’olo ni jakwenda Petro kumae: “Simon, Simon, nen, Jok upenjo nia ebed kudi, kara epiedhi pami nganu: ento akwayu piri, kara yioyic peri kud urany; in de, kan ilokri kendo, iteng’ utumeru.”—Lk. 22:31, 32.\nBarua ma jukwenda gikiewo utielo cwiny Jukristu i rundi ma kwong’a, man tin de baruane ubetielo cwinywa (Nen udukuwec mir 12-17)\n13 Petro ubino ng’atu acel m’i kind ju ma gitelo wi cokiri mi Jukristu i rundi ma kwong’a. (Gal. 2:9) Lembe m’etimo ku tegocwinye i ceng’ mi Pentekoste man yor i ng’eye, ugam utielo cwiny umego akeca. I ng’ei, m’etimo tic pare pi oro ma dupa, ekiewo ni umego kumae: “Agoro iwu ku lembe ma nyanok . . . abejuko man abetuco nia maeni en e bero mandha pa Mungu: wucung ki i ie.” (1 Pet. 5:12) Barua ma Petro ukiewo utielo cwiny Jukristu mi rundi pare. Baruane ubetielo cwinywa asu i nindo ma tin eni de, ma wabekuro i ie ceng’ ma lembang’ola pa Yehova ceke bipong’o i ie.—2 Pet. 3:13.\n14, 15. Buku mi Biblia ma Yohana ukiewo ubetielo cwinywa nenedi?\n14 Jakwenda Yohana de ubino acel m’i kind umego ma gitelo wi cokiri i rundi ma kwong’a. Ekiewo Injili ma telonen iwi tic pa Yesu. Buku maeno utielo cwiny Jukristu pi rundi ma dupa, man ebemedere nitielo cwinywa tin bende. Ku lapor, wec ma Yesu uyero, nia mer utie kite ma jung’io ko julubne mandha, nwang’ere i Injili pa Yohana kende.—Som Yohana 13:34, 35.\n15 Barua adek ma Yohana ukiewo de tie ku lemandha ma pigi tek. Ku lapor, tekene cwinywa utur nikum kosa moko ma watimo, cwinywa kwio ka wasomo nia jamgony ma Yesu uthiero, “ubelonyowa ni dubo ceke.” (1 Yoh. 1:7) Bende ka cwinywa ubepido asu asu pi dubo moko ma watimo con, wanwang’u jukojuk ka wasomo nia, “Mungu dwong’ ma sagu adundewa.” (1 Yoh. 3:20) I kind ju m’ukiewo Biblia, Yohana kende re m’ugoro nia “Mungu en e mer.” (1 Yoh. 4:8, 16) I barua pare mir arionde ku mir adege, efoyo Jukristu ceke ma “gibewotho i lemandha.”—2 Yoh. 4; 3 Yoh. 3, 4.\n16, 17. Jakwenda Paulo utielo cwiny Jukristu mi rundi ma kwong’a nenedi?\n16 Jakwenda Paulo de utielo cwiny umego cuu mandha. Nyanok i ng’ei tho pa Yesu, jukwenda ma pol gibedo i Yerusalem, kaka ma guriri m’utelowic ubino i ie. (Tic. 8:14; 15:2) I saa maeca, Jukristu mi Yahudi gibino nirweyo lembanyong’a iwi Kristu ni dhanu ma dong’ gidaru yiyo Mungu. Re tipo maleng’ uoro Paulo ya ecidh erwei ni Jugiriki, ni Juroma man ni jumange ma giworo mungu m’araga.—Gal. 2:7-9; 1 Tim. 2:7.\n17 Paulo ucidho i kabedo ma tin eni julwong’o Turquie, ecidho bende i Grèce man i Italie. Ewok erweyo ni dhanu ma gitie ngo Juyahudi ma gibino nikwo i kabedo maeno, man ecaku the cokiri dupa mi Jukristu. Lembe ubino yot ungo ni Jukristu ma nyen, pilembe juthugi re m’ubed unyayu ragedo i kumgi, pieno gibino ku yeny mi tielocwiny. (1 Tes. 2:14) Ceng’ini i kum oro mi 50, Paulo ugam ukiewo barua pi nitielo cwiny umego mi cokiri ma nyen mi Thesaloniki. Eyero kumae: “Wamio foyofoc ni Mungu thiri thiri piwu ceke, ma wayero ko piwu i rwo mwa; ma wapoi ko areri kum tic mu i yioyic man tic mu i mer ma wumulu kudo ku twiocwiny.” (1 Tes. 1:2, 3) Ekwayugi bende nia gitieliri i kindgi, eyero kumae: “wujukru, man wutengru.”—1 Tes. 5:11.\nGURIRI M’UTELOWIC MIO TIELOCWINY\n18. Guriri m’utelowic utielo cwiny Filipo nenedi i rundi ma kwong’a?\n18 I rundi ma kwong’a, Yehova utio ku guriri m’utelowic pi nitielo cwiny Jukristu ceke, uketho i ie ju m’ubed utelo wi cokiri bende. Kinde ma Filipo urweyo pi Kristu ni Jusamaria, guriri m’utelowic ukonye. Umego mi guririne gioro juario m’i kindgi, niwacu Petro giku Yohana gicidh girwo pi Jukristu ma nyen kara ginwang’ tipo maleng’. (Tic. 8:5, 14-17) Kony maeno m’uai kud i guriri m’utelowic umio tielocwiny ma lee ni Filipo karacelo kud umego ku nyimego ma nyen!\n19. Jukristu mi rundi ma kwong’a giwinjiri nenedi kinde ma gisomo barua m’uai i guriri m’utelowic?\n19 I ng’eye, ukwayere nia guriri m’utelowic umak yub moko ma lee. Penji ubino nia nyo Jukristu ma gitie ngo Juyahudi gicikiri nitimo yaa i kumgi calu Juyahudi, nimakere ku Cik pa Musa? (Tic. 15:1, 2) I ng’ei m’umego mi guriri m’utelowic gikwayu tipo maleng’, man ginyamu i Lembangora, gigam gimaku yub nia timo yaa dong’ pire tie tek ungo. E gikiewo barua m’ukoro pi yub ma gimaku, man gioro umego pi nipoke ni cokiri ma tung’ tung’. Kinde ma Jukristu gisomo baruane, “anyong’a negogi dit kum jukne.”—Tic. 15:27-32.\n20. (a) Guriri m’utelowic tielo cwinywa nenedi tin? (b) I thiwiwec m’ulubo wabiweco iwi penji ma kani?\n20 Tin bende, Guriri m’utelowic mi Jumulembe pa Yehova bemio tielocwiny ni ju ma gitimo i Bethel, ju ma gitimo tic mi saa ceke, man bende Jukristu ceke. Calu umego mi rundi ma kwong’a, wan ceke anyong’a negowa dit ka wanwang’u tielocwiny! Bende i oro 2015, Guriri m’utelowic uwodho nyathibuku, “Dwog ibang’ Yehova,” pi niketho cwiny ju m’uweko lemandha kara gidwogi. Re nyo umego ma gibetelowic kendgi re ma gicikiri nitielo cwiny jumange, kunoke nyo wan ceke wacikara nitimo kumeno? Wabiweco iwi penji maeno i thiwiwec m’ulubo.


Awiya, wumeduru ‘nitimo tic pi both mwu giwu’ | Mi ponji\n‘Cil calu wubeduworo thiri thiri, . . . wutim tic pi both mwu giwu ku lworo ku mielkum.’—JUFILIPI 2:12.\nWER: 133, 135\nPirang’o ukwayu ngo ilwor nilimo batizo?\nIcopo timo tic pi both peri giri nenedi?\nPirang’o ibeneno nia thieriri peri ni Yehova pire tie tek lee?\n1. Pirang’o pire tie tek akeca nilimo batizo? (Nen cal mir acaki.)\nKUBANG’ oro, dhanu dupa dit ma gibeponjo Biblia gibed gilimo batizo. Dupa m’ikindgi gitie awiya man aradu, ma saa moko nyo jutungogi i lemandha. Nyo in de itie acel m’ikindgi? Ka eyo, nwang’u itimo ber dit. I andha, Jakristuman ucikere nilimo batizo. Bende batizo utie gin ma pire tek kara ng’atini unwang’ both man kwo ma rondo ku rondo.—Matayo 28:19, 20; 1 Petro 3:21.\n2. Pirang’o ukwayu ngo ilwor nithiero kwo peri ni Yehova?\n2 Niai m’ilimo batizo, Yehova ucaku konyi i ayi dupa ma nyen. Re in de itie ku lembe ma nyen m’ukwayu itim. Lembe makani? Ceng’ m’ibelimo batizo, umego m’umio korolembe upenjo kumae: “Iwi ukungu mi lam ma Yesu Kristu uthiero, nyo idaru niyewo dubo peri man idaru nithiero kwo peri ni Yehova i rwo nia ibitimo yeny pare?” Idwoko nia eyo. Ing’olo nia ibimaru Yehova, man ibiketho tic pare i kabedo ma kwong’a i kwo peri zoo. Nyo ukwayu cwinyi upidi nia pirang’o itimo lembang’ola maeno ma lee? Nyanok de ngo, pilembe thiero kwo peri ni Yehova binyayu ngo ang’eyang’o i ii nyanok de. Dhanu m’ung’eyo ngo Yehova gibekwo nimakere ku ng’om maeni pa Sitani. Wonabali ubedieng’ tak de ngo pigi ku piri bende. Anyong’a re ma binege kan ikwero Yehova, idok i thenge ma pare man ibayu genogen peri mi kwo ma rondo ku rondo.\n3. Yehova umio iri mugisa makani pilembe ithiero kwo peri ire?\n3 Kepar pi mugisa ma tung’ tung’ ma Yehova umio iri, pilembe ithiero kwo peri ire, man ilimo batizo. Calu m’ithieriri zoo ire, icopo yero ku tegocwinyi kumae: “Yehova en e jabang’a; lworo binega ngo: dhanu copo tima nedi?” (Zaburi 118:6) Etie yung ma yawe mbe nibedo i thenge ma pa Mungu man ning’eyo nia anyong’a nege i kumi.\nLEMBE M’UNENO IN GIRI\n4, 5. (a) Pirang’o thieriri ni Yehova utie lembe pa ng’atuman en gire? (b) Amulaic makani ma Jukristu ceke ginwang’iri ko?\n4 Calu ma dong’ itie Jakristu m’udaru limo batizo, icikiri ngo nineno mer peri ku Yehova calu piny m’icopo lagu i bang’ junyodo peri. Kadok fodi ibekwo karacelo ku junyodo peri de, re mer peri ku Yehova utie lembe m’uneno in giri. Pirang’o ukwayu ing’ei lembe maeno? Ng’atu acel de mbe m’ikindwa ma copo ng’eyo nia yioyic pare binwang’ere ku kit amulaic makani tap i nindo m’ubino. Ku lapor, saa moko nyo ilimo batizo ma nwang’u fodi itie nyathin. Re kawoni ibedongo, idaru doko aradu man kite m’iwinjiri ko, man lembe peri zoo ulokere. Aradu moko ma nyaku uyero kumae: “Nyathin ma Jamulembe pa Yehova copo ngo nikwero yioyic pare i somo, kende kende nia kara jumii ire gateau mi foc mi nyoliri. Re ing’ei oro moko kinde m’ebicaku bedo kud ava ma lee mi timo ribiri, saa nica re m’ubekwayu eng’ei cuu mandha nia niworo cik pa Mungu tie ng’iong’ic maber m’usagu zoo.”\n5 Utie ngo aradu kendgi re ma ginwang’iri iwang’ peko ma nyen. Kadok ju ma gilimo batizo saa ma dong’ gitie judongo de, yioyic migi nwang’ere ku kit amulaic ma gilar gigeno ngo nia gibinwang’iri ko. Ecopo bedo peko mi gamiri migi, twoyo kunoke lembe mi tic. Oro utie lembe ngo, ento lembe ma pire tek ni ng’atuman m’ikindwa utie nigwoko bedoleng’ ni Yehova i lembe ceke.—Yakobo 1:12-14.\n6. (a) Lembang’ola m’itimo ni Yehova kud adundeni ceke ubenyutho ang’o? (b) Ponji makani m’icopo nwang’u niai kud i Jufilipi 4:11-13?\n6 Kara imediri nigwoko bedoleng’ peri, ubekwayu saa ceke ibed ipoi nia itimo lembang’ola ni Yehova kud adundeni ceke. Eno ubenyutho nia ing’olo ni Ng’atu ma Malu Ngbir nia ibitimo ire kadok i saa ma lembe udoko tek, man kadok jurimbi kunoke junyodo peri giweko niwore de. (Zaburi 27:10) Kinde m’ibenweng’iri i wang’ peko moko ci, kwai Yehova m’umbe lworo nia ekonyi kara imediri nigwoko lembang’ola m’itimo ire.—Som Jufilipi 4:11-13.\n7. Pi nitimo tic pi both peri giri ku lworo man ku mielkum, icikiri nitimo ang’o?\n7 Yehova ubemito ibed jarimbe. Re kara imediri nibedo jarimbe, ubekwayu itim kero lee mandha. Jufilipi 2:12 uwacu kumae: ‘Wutim tic pi both mwu giwu ku lworo ku mielkum.’ Eno ubenyutho nia icikiri niparu kilili iwi lembe m’ukwayu itim kara imediri nibedo ceng’ini ku Yehova, man nigwoko bedoleng’ peri ire kadok iwang’ peko ma rukani de. I andha, icopo paru ngo apara kende nia ibitimo kumeno. Poi nia kadok dhanu moko ma gigam gitimo ni Yehova pi oro ma dupa de giweko nigwoko bedoleng’ migi ire. Dong’ lembe makani ma copo konyi kara itim tic pi both peri giri?\nPONJI PERI MI BIBLIA PIRE TIE TEK\n8. Ponji ma segi mi Biblia uketho i ie ang’o? Pirang’o pi ponjine tie tek akeca?\n8 Kara wabed jurimb Yehova, ubekwayu wawinje man wawec i bang’e. Yo mi kwong’o ma wawinjo ko Yehova utie niponjo Biblia. Ponjine uketho i ie nisomo Biblia man jamtic ma tung’ tung’ m’ujengere iwi lembe pa Mungu, man ninyamu i lembe ma wabesomone. Re ponjo Biblia utie ngo nimaku lembe ku wii calu m’icopo maku pir examen mi somo. Ento etie ve wotho moko maber, ma i wothone ke ibeyenyo man ibenwang’u lembe manyen iwi Yehova. Kumeno re m’ibicoro ceng’ini i vut Mungu, man en de ebicoro ceng’ini i vuti.—Yakobo 4:8.\nNyo ibed iwinjo Yehova man iweco i bang’e? (Nen udukuwec mir 8 nicidho i 11)\n9. Jamtic makani m’udaru konyi nitimo ponji peri ma segi?\n9 Dilo pa Yehova uwodho jamtic dupa dit ma copo konyi pi ponji peri. Ku lapor, kan imondo i jw.org mi Français, i the thiwiwec “LA BIBLE ET VOUS ADOLESCENTS” ibinwang’u thiwiwec m’ulwobere ma julwong’o, “explore la Bible” (Gol lonyo mi Biblia), ma bikonyi nitio ku lembe m’ibeponjo i Biblia. Bende i jw.org, ibinwang’u telowic ma copo konyi pi ponji peri i the thiwiwec, “Qu’enseigne réellement la Bible ?” Kan ibetio ku jamtic maenogi, yioyic peri bidoko tek man ibitundo nikoro pi lembe m’ibeponjo ni jumange. Icopo bende ninwang’u paru mange pi ponji peri ma segi, i Réveillez-vous ! mi dwi mir 4, 2009, i the thiwiwec m’uyero, “Les jeunes s’interrogent : Comment trouver du plaisir à lire la Bible ?” (Acopo timo ang’o kara anwang’ mutoro i som para mi Biblia?) Kara imediri nitimo tic pi both peri giri, ukwayu itim ponji peri ma segi man inyam i lembe m’ibeponjone.—Som Zaburi 119:105.\nRWO PIRE TIE TEK\n10. Pirang’o Jakristu m’ulimo batizo ucikere nirwo?\n10 Ka wabeponjo Biblia, nwang’u wabewinjo Yehova, man ka waberwo, nwang’u wabeweco i bang’e. Wacikara ngo nineno rwo kende kende ni ng’iyo moko kumeni, kunoke nineno nia etie yo ma ketho ng’atini winjere maber man ma ketho lembe pare bedo miero. Rwo utie niweco ku Jacwic. Kepar in giri nia Yehova ngi ubemito ewinj lembe m’ibeyero! (Som Jufilipi 4:6.) Pieno, ka cwinyi ung’abere iwi lembe moko ci, Biblia uyero nia “redh ter peri wi Yehova.” (Zaburi 55:22) Umego ku nyimego ma dupa gicopo yero iri nia juk maeni ukonyogi. Man ecopo konyo in de!\n11. Pirang’o icikiri nifoyo Yehova saa ceke?\n11 Re wacikara ngo nirwo kende kende pi nikwayu kony i bang’ Yehova. Biblia uyero kumae: “Wubed ma wufoyo foc.” (Jukolosai 3:15) Saa moko peko ma wabekadhu kud i ie dieng’o cwinywa lee akeca, man ketho wiwa wil ikum bero ceke ma wanwang’u i kwo mwa. Pieno, ketim kumae: Kubang’ ceng’, bed ipar iwi lembe adek m’icopo foyo Yehova pigi, e i ng’eye foye. Aradu moko ma nyinge Abigail, m’ulimo batizo nwang’u etie ku oro 12 uyero kumae: “Anwang’u nia Yehova re m’uromo wadwok ire foyofoc nisagu ng’atu moko ci i polo kud i ng’om ceke. Wacikara nifoye saa ceke pi giramia m’emio iwa.” Saa moko Abigail bepenjere ku penji ma en de ewinjo awinja kumae: “Kan urwo de aceu man afoyo Yehova pi lembe marom m’afoye pire tin, nwang’u dong’ lembe mange mbe m’acopo foye pire?” *\nBERO MI LEMBE M’IKADHU KUD I IE IN GIRI\n12, 13. Idaru bilo bero pa Yehova in giri nenedi, man pirang’o ubekwayu ing’ei kite ma Yehova udaru konyi ko?\n12 Kony ma Yehova umio ni Ubimo Daudi uketho eciro peko dupa. Pieno, lembe ma Daudi ukadhu kud i ie en gire ucwale niyero kumae: “A wubil wunen de ya Yehova e ber: mugisa ni ng’atu m’upondo i bang’e.” (Zaburi 34:8) Giragora maeno ubenyutho nia wacikara nibilo wan giwa bero pa Yehova. Kan ibesomo Biblia ku girasoma mwa ma tung’ tung’, man ibecokiri i coko mwa, ibing’eyo kite ma Mungu ukonyo ko jumange kara gimediri nigwoko bedoleng’ migi. Re kinde ma mer peri ku Yehova ucaku bedoko tek, icikiri ning’eyo kite ma Yehova ubekonyo ko in de. Nyo in giri de idaru bilo nia Yehova tie ber?\n13 Jakristuman udaru bilo kokoro bero pa Yehova i kwo pare i kite masegi. Yehova ubekwayu ng’atuman ubed ku mer ma ceng’ini kude man ku Wode. Yesu uyero kumae: “Ng’atu moko mbe ma copo bino i bang’a, tek Wego m’uora kupeye ngo.” (Yohana 6:44) Nyo ing’eyo nia Yehova utelo in i bang’e? Kunoke nyo ibeparu kumae: ‘Yehova utelo junyodo para re m’ibang’e, an abelubo para tokgi’? Poi nia niai m’ithiero kwo peri ni Yehova man ilimo batizo, ithebo the mer ma peri giri ku Yehova. Biblia uyero kumae: “Tek ng’atu moko maru Mungu, e ng’atuno Mungu ng’eye.” (1 Jukorinto 8:3) Dong’ ubekwayu saa ceke ibed inen kabedo ma Yehova ukethi i ie i dilo pare ni gin ma pire tek.\n14, 15. Rweyo lembanyong’a copo ketho yioyic peri doko tek nenedi?\n14 Bende, idaru bilo bero pa Yehova saa m’emio iri tegocwiny m’ikoro ko pi yioyic peri ni jumange i tic mi rweyo lembanyong’a kunoke i somo. Re saa moko ecopo bedo iri tek nirweyo ni awiya wedu mi somo. Lworo copo negi nia gibiyero ang’o. Lworo ne copo negi magwei, asagane tek ibemito koro pi yioyic peri i wang’ udul dhanu. Dong’ ang’o ma copo konyi?\n15 Par cuu nia pirang’o itie ku yioyic i lembe m’iponjo. Tekene telowic ma konyojo pi ponji, ma tie i jw.org nwang’ere i dhok peri, tii kugi. Eno copo konyi niparu cuu mandha iwi lembe m’iponjo, niparu bende nia pirang’o itie ku yioyic iwi ponjine, man kite m’icopo koro kogi ni jumange. Kan iyio andhandha lembe m’iponjo man iyikiri maber, ibibedo kud ava mi koro pi Yehova ni jumange.—Yeremia 20:8, 9.\n16. Ang’o ma copo mio iri tegocwiny mi koro pi lembe m’iponjo?\n16 Kadok ilar iyikiri maber i wang’e de, re asu lworo copo negi nikoro pi lembe m’iponjo ni jumange. Nyamego moko m’ulimo batizo ku oro 13, ma kawoni utie ku oro 18 uwacu kumae: “Ang’eyo lembe m’aponjo, ento saa moko niyere ku dhoga bejai ira.” Pieno, nyamego maeno bepimo ninyutho pi lemandha i kite m’eweco ko nja, man ma kume ukwio maber. Ewacu kumae: “Awiya wada mi somo gikoro yot yot pi lembe ma gibed gitimo. An de anwang’u nia acikara nitimo ve gin. E aroyo wec moko kumae ikind wec migi: ‘Nindo moko kinde m’abino ponjo Biblia ku ng’atu moko, a . . .’ E amedara ku wec. Kadok nwang’u wec m’akoro igi ne utie ngo wang’ acel lembe m’uneno Biblia de, wang’ mapol gibed gimito ging’ei nia i andha abed atimo ang’o saa m’abeponjo Biblia ni dhanu. Saa moko gibed gipenjo penji iwi lembene. Kan abemedara nitimo kumeno, lembe doko ira yot, man i ng’eye, awinjara maber kwa!”\n17. Lembang’o mange ma copo konyi nikoro pi yioyic peri ni jumange?\n17 Kinde ma dhanu mange gineno nia andha ibekwanu kugi man ibeworogi, gicopo wori ku ponji peri de m’umbe lembe moko. Nyamego moko ma nyinge Olivia, m’ulimo batizo nwang’u fodi etie nyathin, ma kawoni dong’ etie ku oro 17 uwacu kumae: “Lworo ubed unega wang’ mapol nia tek aroyo lembe mi Biblia ikind wec, jumange bineno ve nia dong’ dini udaru dhonga.” I ng’eye, eloko nen pare. Kakare niketho wie akeca iwi lworo ma benege, eparu kumae: “Aradu ma dupa ging’eyo ngo lembe acel de iwi Jumulembe pa Yehova. Wani kendwa re ma watie Jumulembe ikindgi. Pieno timo mwa re ma copo ketho gijolo lembe mwa kunoke gikwere. Dong’ ka watie julworo kunoke julewic, kunoke kan ebed ebedo iwa tek nikoro pi yioyic mwa, kunoke nyo kumwa bemiel ka wabeweco ke? Lembe maeno re ma biketho gibineno nia wan de nibedo Jumulembe ubenyang’uwa ngo. Pieno, gicopo cayu wec mwa pilembe wambe ku tegocwiny. Re ka wakoro pi yioyic mwa ma kumwa poto man ma cwinywa tek, man ka wabed watimo kumeno i wec mwa ma nja, gibitundo niworowa.”\nMEDIRI NITIMO TIC PI BOTH PERI GIRI\n18. Icikiri nitimo ang’o kara imediri nitimo tic pi both peri giri?\n18 Waai waponjo nia kara itim tic pi both peri giri, ubekwayu itim kero ma lee dit. Icikiri nisomo Biblia man ninyamu i lembe m’ibesomone, nirwo i bang’ Yehova man niparu saa ceke iwi lembe m’edaru timo pi nikonyi in giri. Kan ibetimo kumeno, ibibedo ma cwinyi tek nia Yehova tie jarimbi, man ibibedo kud ava ma lee mi koro pi lembe m’iponjo ni jumange.—Som Zaburi 73:28.\n19. Pirang’o ubekwayu imiiri zoo pi nitimo tic pi both peri giri?\n19 Yesu uyero kumae: “Tek ng’atu moko yenyo elub ng’eya, dong’ ekwere gire, eting’ yen [mi can] pare de, elub ng’eya.” (Matayo 16:24) Kan ibemito ilub tok Yesu, ubekwayu ithier kwo peri ni Yehova man ilim batizo. Re batizo utie kende kende acaki mi kwo maber ma yawe mbe kawoni, man ebiteri nitundo i kwo ma rondo ku rondo i ng’om ma nyen ma Mungu ung’olo. Pieno, miiri ku tegoni ceke pi nitimo tic pi both peri giri!\n^ par. 11 Pi ning’eyo lembe lee, yab jw.org i the thiwiwec “Les jeunes s’interrogent: Pourquoi devrais-je prier ?” man som bende i ie karatasi ma tung’ tung’ mi ponji.


Yesu ubeneno sente manok pa Dhatho (Mark 12) | Kwo pa Yesu\nWIC MI 110\nNindo ma tokcen ma Yesu ubino ie i hekalu\nMATAYO 23:25–24:2 MARKO 12:41–13:2 LUKA 21:1-6\nYESU UPOKO LEMBE IWI JUDONG DINI KENDO\nDHATHO MOKO MA JACAN UBOLO SENTE ARIO MI TONGOLO\nKinde ma Yesu ubino i hekalu wang’ ma tokcen, emedere nituco wi umbili mi jugorcik ku Jufarisayo, etuco i dhoggi nia gitie weg umbili. Etio ku wec mi lapor, ewacu kumae: “Wulonyo yo ng’ei kikombe ku yo ng’ei atangla, ento kuvuga kud awanya ma rac upong’ yor i igi. In i Jafarisayo ma abinga, ilar ilony yo i kikombe kud atangla de, kara yo ng’eigi bende dok leng’.” (Matayo 23:25, 26) Jufarisayo gilubo lembe mi dwokirileng’ cuu mandha, ento giwil nidwoko ng’atu ma yor i igi leng’ man lembe uvoyogi niketho adundegi mi lapor ubed leng’.\nUmbili migi ubino nen bende kamaleng’ nikadhu kud i amora migi mi giero man mi ruko liel mi jubila. Pieno, Yesu uwacu nia gitie “wot ju m’unego jubila.” (Matayo 23:31) Lembuno unen kamaleng’ kum gimito gineg Yesu.—Yohana 5:18; 7:1, 25.\nIng’eye Yesu udok unyutho lembe ma binwang’u judong dini maeno ka giloko timo migi ngo. Ewacu kumae: “Wu thwol, wu nyikwai urobi, wucopo piei ni lembapoka mi gehena nenedi?” (Matayo 23:33) “Gehena,” thelembene tie ‘poga mir Hinom.’ Pogane ubino i ng’et Yerusalem, man jubed juwang’u susu i ie, eno unyutho nyoth ma rondo ku rondo ma binwang’u jugorcik ku Jufarisayo ma gijutimrac.\nJulub pa Yesu gibidong’ kakare calu ‘jubila, ku jurieko man juponji mi dhanu.’ Jubitimogi nenedi? Yesu uyero ni judong dini kumae: “Jumoko m’i kindgi de wubinego wubigurogi de; jumoko de m’i kindgi wubifodogi i kacokri mu, man wubinyayu ragedo i kumgi ku bang’ adhura ku bang’ adhura: kara rimo ceke ma pwe m’uthwogre wi ng’om, ubed i wiwu ugambre ikum rimb [Abel] ma pwe cil ku rimb Zakaria . . . ma wunego.” Ecimogi kumae: “Andha awacu iwu kumae, gin maeni ceke bibino iwi dhanum’utuk maeni.” (Matayo 23:34-36) Lembuno ubin utimere i oro 70 R.M. kinde ma juaskari mi Roma gibin ginyotho Yerusalem man ginego Juyahudi elufu swa.\nLembuno unyayu can i Yesu, uketho eyero kumae: “Yerusalem, Yerusalem, m’unego jubila, m’ucanyu ju ma juorogi i bang’e de ku kidi! wang’ udul ngi ayenyo acok nyithindho peri karacelo, cil calu min gweno coko nyithindhe the bombe, e wuyenyo ngo! Nen, ot mu juweko iwu ni uvuru.” (Matayo 23:37, 38) Dhanu ma gibino winjo wec maeno, giromo penjiri nia emito weco iwi “ot” makani. Nyo ebino niweco iwi hekalu maleng’ ma ni i Yerusalem, m’ubenen ve utie i the gwok pa Mungu?\nIng’eye Yesu umedo lembe ma e: ‘Awacu iwu kumae, ugambre kawono wubinena kendo ngo, cil ma wubiwacu ko kumae, mugisa ni ng’atu m’ubino ku nying’ Yehova.’ (Matayo 23:39) Edok iwi lembila ma nwang’ere i Zaburi 118:26, m’uwacu kumae: “Mugisa kwany ng’atu m’ubino ku nying’ Yehova: wamio mugisa iri kud i ot pa Yehova.” Ubenen kamaleng’ nia kinde ma jubinyotho hekalu maeno, ng’atu moko acel de mbe ma bibino kendo niworo Mungu i ie.\nKawoni Yesu ucidho i ng’et hekalu, kaka ma jubolo ie sente i kakanpiny. Dhanu ubino nibolo giramia migi i sanduku mi kakanpiny. Yesu uneno Juyahudi mapol ku julonyo de, ‘gibebolo sente ma dongo’ ni giramia. Ing’eye Yesu uneno dhatho moko ma jacan de ‘ubebolo sente ario ma tije nok i ie.’ (Marko 12:41, 42) M’umbe jiji, Yesu ung’eyo nia Mungu ubino ku mutoro lee dit ikum giramia pare.\nYesu ulwong’o julubne man ewacu igi kumae: “andha awacu iwu kumae, dhaku maeni ma cware tho ma jacan ebolo ma sagu ma dhanu ceke gibolo i kakanpiny.” Pirang’o? Ekoro kumae: “Kum gin ceke gibolo i ie kum sagri migi; ento en kum canpiny pare ebolo i ie ceke m’ebedo ko; ma en e ceke m’etungre kudo.” (Marko 12:43, 44) Paru pare ku timo pare, ukoc bor mandha ku mi judong dini.\nCalu ma nindo 11 mi dwi mi Nisan udhingo thum, Yesu uweko hekalu wang’ ma tokcen. Jalub pare acel uyero ire kumae: “Japonji, nen, maram kidi ku udi de bedo ko!” (Marko 13:1) Andha kidi moko ma jugiero ko hekalu, ubino kidi ma dongo dongo, man eno re m’uketho hekalune bino maleng’ man ecungo ma tek. Ecinen ni lembe ma winjere ngo ka Yesu ubeyero nia, “ineno udi ma dongo maeni? kidi acel de mbe ma bibedo wi wadi ma jubibolo piny ungo.”—Marko 13:2.\nIng’ei lembe maeni, Yesu karacelo ku jukwenda gikadhu kud i poga mi Kidron man giidho iwi got Zeituni. En ku jukwenda pare ang’wen, niwacu, Petro, Andrea, Yakobo man Yohana, giwok kaka moko, ma ku keca gicopo neno hekalu ngbeng’ i wang’gi.\nYesu utimo ang’o kinde m’ecidho i hekalu wang’ ma tokcen?\nYesu ular uyero nia hekalu binwang’ere ku lembang’o?\nPirang’o Yesu uwacu nia dhatho umio giramia nisagu julonyo?


Bed ku pidocwiny ma ber i wang’ Mungu\nMediri nibedo i mer pa Mungu\nSOM I DHOK MI Afrikaans Allemand Alur Amharique Anglais Aymara Bassa (Cameroun) Batak (karo) Birman Boulou Cebuano Chichewa Chin Haka Chin Tedim Chitonga Chitonga (Zimbabwe) Chitumbuka Chiyao Chokwe Coréen Créole des Seychelles Créole du Bélize Créole d’Haïti Danois Douala Espagnol Fidjien Fon Français Ga Goun Grec Guarani Herero Hiligaynon Hindi Hongrois Icibemba Iloko Indonésien Irlandais Isoko Javanais Jula Kabye Karen sgaw Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Krio Kwanyama Kyangonde Langue des signes colombienne Langue des signes cubaine Langue des signes espagnole Langue des signes indienne Langue des signes philippine Lhukonzo Lingala Luganda Luvale Malay Malayalam Mambwé-Lungu Mbunda Mongol Mooré Ndébélé Ndébélé (Zimbabwe) Ngangela Nias Norvégien Nyaneka Nyanja Néerlandais Népali Okpe Otètèla Pangasinan Portugais Portugais (Portugal) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Romani (sud de la Grèce) Russe Samoan Sango Sena Sepedi Sesotho (Afrique du Sud) Sidama Silozi Singhalais Soundanais Suédois Swahili Swahili (Rép. dém. du Congo) Tagalog Tamoul Thaï Tigrinya Tok pisin Tongien Tshiluba Tuvaluan Ukrainien Uruund Vietnamien Wayuunaiki Wolaitsa Zandé dhu Kabuverdianu Éwé\nWIC MIR 2\n‘Wubed ku pidocwiny ma ber.’—1 PETRO 3:16.\n1, 2. Pirang’o itie ku yeny mi telowic kinde m’ibenweng’iri i kabedo moko m’ing’eyo ngo? Yehova umio iwa girang’o pi nitelo wiwa?\nKEPAR nia ibewotho i hanga moko ma dit, e yamu ma tek ucaku nikoto man nidhenyo kwio kun ku kun. Inwang’u nia icopo rwinyo. Ibing’eyo nenedi kaka m’ibecidho i ie? Umito ng’atu moko kunoke piny moko utel wii. Ecopo bedo Boussole, ceng’ man nyikaluku, kart, GPS (Système de repérage universel), kunoke ng’atu moko m’ung’eyo hanga maeno cuu. Pire tie tek nibedo ku piny moko ma copo telo wiwa, pilembe ning’eyo kaka m’icidho i ie copo bodho kwo peri.\n2 Wan ceke wabenwang’ara ku peko ma tung’ tung’ i kwo mwa, ma saa moko wacopo nwang’u nia warwinyo. Ento pi nitelo wiwa, Yehova umio pidocwiny ni ng’atuman acel acel m’i kindwa. (Yakobo 1:17) Dong’ wakenen nia pidocwiny utie ang’o man kite m’etimo ko. I ng’eye, wabineno kite ma wacopo niponjo ko pidocwinywa, man pirang’o ukwayu wadieng’ pi pidocwiny mi jumange, man bende kite ma pidocwiny ma leng’ copo nikonyo kowa kara wakwo kwo ma ber.\nPIDOCWINY UTIE ANG’O MAN ETIMO NENEDI?\n3. Pidocwinywa utie ang’o?\n3 Pidocwinywa utie giramia ma wang’u ijo m’uai i bang’ Yehova. Etie copo ma watie ko yor i iwa ma ketho wang’io gin ma ber ku gin ma rac. I Biblia wec mi dhok mi Jugiriki ma juloko ni “pidocwiny,” thelembene tie “ning’eiri gijo.” Ka pidocwiny mwa ubetimo ma ber, ecopo konyowa kara wang’iyara giwa nia watie dhanu ma nenedi. Ecopo konyowa nitimo lembe m’atira nimakere ku paru m’upondo i adundewa man kite ma wawinjara ko. Ecopo telo wiwa nitimo lembe ma ber man nikoc ku lembe ma rac. Man ecopo ketho wabedo kud anyong’a kinde ma wamaku yub ma cuu, man eketho wanwang’ara ku can i cwinywa ka wamaku yub ma rac.—Som Thenge ma jumedo, namba 5.\n4, 5. (a) Adamu giku Eva gitimo ang’o pilembe giwinjo ngo pidocwinygi? (b) Biblia uweco iwi lapor pa ng’agi m’ubenyutho kite ma pidocwiny tio ko?\n4 Ng’atuman m’i kindwa copo ng’io en gire nia ewinj pidocwiny pare kunoke ngo. Adamu giku Eva giwinjo ngo pidocwinygi, uketho gidubo. I ng’eye ginwang’u nia gitimo rac, re ubino dong’ i ng’ei saa. Nwang’u dong’ gidaru dubo ni Mungu. (Thangambere 3:7, 8) Kadok nwang’u gibino ku pidocwiny ma leng’ man ging’eyo nia etie rac nituro cik pa Mungu de, re gikwero niwinjo pidocwinygi.\n5 Ento, dhanu mange dupa ma gileng’ ungo, gigam giwinjo pidocwinygi. Yob ubino lapor ma ber pi lembuno. Egam emaku yub ma ber, uketho eyero kumae: “Adundena bicaya ngo ma fodi abedo kwo.” (Yob 27:6) Ka Yob uweco iwi ‘adundene,’ eno ebeweco iwi pidocwinye, ma tie copo pare mi ng’eyo gin ma ber ku gin ma rac. Tung’ kude, saa moko Daudi ugam ukwero niwinjo pidocwinye, e edubo ni Yehova. I ng’eye kinde m’enwang’u nia etimo lembe ma rac, ‘cwinye caku pido.’ (1 Samwil 24:5) Eno pidocwiny pa Daudi ubino niyero ire nia gin m’etimo ubino rac. Niwinjo pidocwinye copo konye kara kud etim wadi dubo ma kumeca kendo.\n6. Pirang’o wacopo wacu nia pidocwinywa utie giramia m’uai i bang’ Mungu?\n6 Wang’ mapol kadok dhanu ma ging’eyo ngo Yehova de, ginwang’u nia lembe moko tie ma ber moko ke tie ma rac. Uketho Biblia uwacu kumae: ‘Paru migi . . . dotogi kunoke gonyo lembe m’i wigi.’ (Jurumi 2:14, 15) Ku lapor, dhanu dupa ging’eyo nia etie rac ninego nek kunoke nikwalu kwo. Kadok gibenyang’ ungo de, re i andha gibewinjo pidocwiny ma Yehova uketho i igi m’ubenyutho igi gin ma ber ku ma rac. Giworo bende cik mir ukungu pa Mungu kunoke lemandha mir ukungu ma Yehova umio pi nikonyowa kara wamak yub ma ber i kwo mwa.\n7. Pirang’o saa moko pidocwinywa copo wondowa?\n7 Re saa moko pidocwinywa copo wondowa. Ku lapor, paru mwa ma rac ku kum mwa mi dubo copo nyotho pidocwinywa, man ecopo telo wiwa i lembe ma rac. Pidocwiny ma cuu bino ngo gire kumeni. (Thangambere 39:1, 2, 7-12) Umito juponje aponja. Yehova umio iwa tipo pare maleng’ man cik mir ukungu mi Biblia kara ukonywa waponj pidocwinywa. (Jurumi 9:1) Wakenen kite ma wacopo ponjo ko pidocwinywa.\nWACOPO PONJO PIDOCWINYWA NENEDI?\n8. (a) Kite ma wabewinjara ko copo bedo ku matoke makani iwi pidocwinywa? (b) Ukwayu walar wapenjara ku penji makani i wang’ nimaku yub moko?\n8 Dhanu moko paru nia niwinjo pidocwiny utie kende kende nitimo nimakere ku kite ma wabewinjara ko. Giparu nia gicopo timo gin moko ci tekene ginwang’u nia etie rac ungo. Ento calu ma waleng’ ungo, kite ma wabed wawinjara ko copo wondowa. Kite ma wawinjara ko copo bedo ku tego ma copo ketho pidocwinywa tio cuu ngo. Biblia uwacu kumae: “Adunde en jabombi ma sagu gin ceke, enyothre apila: ng’a ma copo ng’eye?” (Yeremia 17:9) Pieno, wacopo caku niparu nia gin moko tie cuu ma nwang’u ke erac. Ku lapor, ma fodi Paulo udoko ngo Jakristu, ebed enyayu ragedo i kum dhanu pa Mungu man egeno nia eca ebetimo gin m’atira. Ebino niparu nia etie ku pidocwiny ma leng’. Ento i ng’eye ewacu kumae: “Ng’atu m’ung’io lembe para en e [Yehova].” (1 Jukorinto 4:4; Tic mi Jukwenda 23:1; 2 Timoteo 1:3) Kinde ma Paulo unyang’ i kite ma Yehova ubewinjere ko pi lembe m’ebino nitimo, enwang’u nia ukwayu etim alokaloka. I andha, i wang’ nitimo lembe moko, ukwayu wakepenjara giwa kumae: ‘Yehova ubemito atim ang’o?’\n9. Nilworo Mungu tie ku thelembe ang’o?\n9 Kan imaru ng’atu moko, imito ngo inyai can i ie. Wamito ngo watim gin moko ci ma copo nyayu can i Yehova pilembe wamare. Lworo timo lembe ma copo nyayu can i Yehova mito ubed lee mandha i iwa. Nehemia uweko lapor ma ber i lembe maeno. Kadok ebino jabim, re ekwero nitio ku dito pare kara udwoke jalonyo. Pirang’o? Ekoro nia “ni kum lworo pa Mungu.” (Nehemia 5:15) Nehemia umito ngo etim gin moko ci ma copo nyayu can i Mungu. Calu Nehemia, wan bende walworo nitimo lembe ma reco ma copo nyayu can i Yehova. Wacopo nisomo Biblia pi ning’eyo gin ma nyayu anyong’a i Yehova.—Som Thenge ma jumedo, namba 6.\n10, 11. Cik makani mir ukungu mi Biblia ma copo konyowa nimaku yub ma cuu iwi kong’o?\n10 Ku lapor, Jakristu copo ning’io en gire ka nyo ebimadhu kong’o kunoke ngo. Cik mir ukungu makani ma bikonye kara emak yub ma cuu? Cikne moko ni e: Biblia ukwero ngo madhu kong’o. I andha, eyero nia pigulok utie giramia m’uai i bang’ Mungu. (Zaburi 104:14, 15) Ento, Yesu uyero ni julubne nia kud gimond i “mer [ku] kong’o.” (Luka 21:34) Jakwenda Paulo uwacu ni Jukristu nia giuriri i kum “cok ma jucokri ko ku vul . . . ku mer ma jumer ko ku kong’o.” (Jurumi 13:13) Eyero nia jumero “gibicamu [Ker] pa Mungu ki ngo.”—1 Jukorinto 6:9, 10.\n11 Jakristu copo nipenjere kumae: ‘Pi kong’o tie tek i iya rukani? Nyo abed amadhe pi gonyo kuma? Nyo abed amadhe kara edwok cwinya tek? Nyo abed ang’eyo kadiri mi kong’o m’ukwayu amadhi, man abed amadhe wang’ adi? * Nyo acopo nambu ma ber ku jurimona kadok kong’o mbe de?’ Wacopo bende nikwayu Yehova ukonywa kara wamak yub mi rieko. (Som Zaburi 139:23, 24.) I yo maeno re ma waponjo pidocwinywa kara etim ma ber nimakere ku cik mir ukungu mi Biblia. Ento calu ma wabineno, lembe mange unuti m’ukwayu watim.\nPIRANG’O UKWAYU WADIENG’ I KUM PIDOCWINY MI JUMANGE\n12, 13. Pirang’o pidocwinywa tio i ayi m’ukoc? Wacopo timo ang’o saa maeno?\n12 Pidocwiny pa ng’atuman ubed urombo ngo. Pidocwiny peri copo yio iri nitimo lembe moko ma nwang’u pa jawodhi ke uyio ngo ire. Ku lapor, icopo maru nimadhu kong’o, enke ng’atu mange copo nwang’u nia ukwayu ngo emadhi. Pirang’o pidocwiny mi dhanu ario copo tio tung’ tung’ kumeno?\nPidocwiny peri m’iponjo copo konyi ning’io ka nyo ibimadhu kong’o kunoke ngo\n13 Wang’ mapol kaka ma ng’atini udongo i ie, kite ma juruot pagi beneno ko lembe, lembe m’enwang’ere ko i kwo pare, ku lembe mange bende, utie ku matoke iwi kite m’eneno ko lembe. Saa moko kan etie ng’atu ma niceriri i kum madhu kong’o nikadhu mukero ubino ire tek, ecopo ng’io nia ukwayu ngo dong’ emadh kong’o. (1 Ubimo 8:38, 39) Pieno, icopo bedo ku nen ma nenedi ka ng’atu moko ukwero kong’o m’imio ire? Icopo nwang’u nia etimi rac? Ibimediri asu nicung’e? Nyo ibisayu inyang’ i thelembe m’uketho ebekwero? Ibitimo ngo kumeno, pilembe ibeworo pidocwiny pare.\n14, 15. Lembang’o m’utimere i rundi pa jakwenda Paulo? Juk ma ber makani ma jakwenda Paulo umio?\n14 I rundi pa jakwenda Paulo, lembe moko uwok m’unyutho nia pidocwiny copo nikoc. Jubed julworo i soko, ring’o moko ma jular jutio ko i thier mi vupo man ma julamu ni ayi gin m’acwia. (1 Jukorinto 10:25) Jakwenda Paulo uneno nia erac ungo ning’iewo man nicamu ring’o maeno. Pire en, cam ceke utie gin m’uai i bang’ Yehova. Ento umego moko ma gilar giworo ayi gin m’acwia gibino ku nen m’ukoc. Ginwang’u nia etie rac nicamu ring’o maeno. Nyo jakwenda Paulo uparu nia, ‘lembuno ubesendo pidocwinya ngo, atie agonya nicamu piny moko ci m’ayenyo?’\n15 Jakwenda Paulo uparu ngo kumeno. Eneno yeny mir umego pare ni gin ma pire tek nisagu yeny pare gire, ebino ayika niketho cen twero pare. Eyero nia wacikara ngo ‘ninyayu mutoro i iwa giwa.’ Emedo kendo kumae: “Kum Kristu bende nyayu mutoro i ie gire ngo.” (Jurumi 15:1, 3) Calu Yesu, jakwenda Paulo udieng’ pi jumange nisagu pire gire.—Som 1 Jukorinto 8:13; 10:23, 24, 31-33.\n16. Pirang’o wacikara ngo nipoko lembe iwi umegwa pi gin ma pidocwinye ubecwale nia etim?\n16 Dong’ ka pidocwiny pa ng’atu moko uyio ire nitimo gin ma pidocwinywa ukwero ke? Ubemito wabed ku wang’wa lee, mito ngo wacak nicaye man nirido nia paru mwa re ma tie cuu, pare ke rac. (Som Jurumi 14:10.) Yehova umio iwa pidocwiny kara upok lembe i wiwa giwa ento ungo iwi jumange. (Matayo 7:1) Ukwayu ngo wawek ng’iong’ic mwa ukel akoya koya i cokiri. Ento, waseyu yo mi ketho mer man bedo i acel i kindwa.—Jurumi 14:19.\nMUGISA MA PIDOCWINY MA BER MIO IWA\n17. Pidocwiny mi jumoko udoko nenedi?\n17 Jakwenda Petro ukiewo kumae: ‘Wubed ku pidocwiny ma ber.’ (1 Petro 3:16) Lembe ma rac utie nia, ka dhanu gibetio ngo ku cik mir ukungu pa Yehova, pidocwinygi caku poyogi ngo. Jakwenda Paulo uyero nia pidocwiny ma kumeno ubedo ve ‘junyele . . . ku nyunyu ma lieth.’ (1 Timoteo 4:2) Nyo mac udaru weng’i nindo moko de? Ka mac uweng’i, etalu dendkumi ma dong’ iwinjo ngo litho moko nyanok de keca. Ka ng’atini ubemedere nitimo lembe ma rac, pidocwinye ‘nyel’, man i ng’eye eweko nipoye.\nPidocwiny ma ber copo telo wiwa i kwo mwa, man eketho wabedo ku mutoro man kwiocwiny mir adunde\n18, 19. (a) Cwiny ma pido kunoke lewic ma junwang’u pi racu ma jutimo konyowa nenedi? (b) Wacopo nitimo ang’o ka cwinywa ubepido asu pi dubo ma dong’ wadaru yewo?\n18 Ka cwinywa ubepido pi lembe moko ma watimo, eca nwang’u pidocwinywa ubedotowa nia watimo lembe ma rac. Eno copo konyowa ning’eyo gin ma watimo man kara wawek nitime. Wamito wanwang’ ponji i kum kosa ma watimo kara kud wadok watime kendo. Ku lapor, kinde m’Ubimo Daudi udubo, pidocwinye ucwale niyewo dubone. Edagu gin m’etimo man ekeco nia ebiworo Yehova pi nindo m’ubino. Lembe maeno ma Daudi unwang’ere ko uketho eyero nia Yehova tie ‘ber man ayika niweko dubo.’—Zaburi 51:1-19; 86:5; som Thenge ma jumedo, namba 7.\n19 Ento i ng’ei ma ng’atini uyewo dubo pare, pidocwiny copo nisende asu pi racu m’etimo. Pidocwiny pi lembe ma rac ma ng’atini utimo romo ketho enwang’ere nia tije mbe. Ka in de nindo moko ibed iwinjiri kumeno, poi nia icopo loko ngo lembe ma dong’ utimere. Kadok nwang’u saa maeca ing’eyo cuu kunoke ngo gin ma ber ku gin ma rac de, ng’ei nia Yehova udaru weko iri magwei, man edaru kabu dubone cen. I wang’ Yehova itie leng’ man kawoni ibetimo gin m’atira. Adundeni copo medere asu nipoko lembe i wii, ento Biblia uwacu kumae: “Mungu dwong’ ma sagu adundewa.” (Som 1 Yohana 3:19, 20.) Eno ubenyutho nia mer man kisa pare utie ku tego nisagu cwinywa ma copo pido pi racu ma watimo kunoke lewic ma wacopo nwang’u. Ng’ei nia Yehova udaru weko dubo peri. Kinde ma ng’atini udaru nwang’u kisa pa Yehova, ebedo ku kwiocwiny man ecopo timo ni Mungu ku mutoro.—1 Jukorinto 6:11; Juebrania 10:22.\n20, 21. (a) Juyiko buku maeni kara ukonyi itim ang’o? (b) Bed’agonya makani ma Yehova umio iwa? Wacopo tio ku bed’agonyane nenedi?\n20 Juyiko buku maeni kara ekonyi iponj pidocwinyi ubed upoyi man egwoki i nindo ma rac maeni mi kajikceng’. Ebikonyi bende kara ibed itii ku cik mir ukungu mi Biblia i lembe ma tung’ tung’ i kwo peri. I andha, buku maeni birieyo ngo iwa cik iwi lembe ceke ma watimo. Wabekwo nimakere ku “cik pa Kristu” m’ujengere iwi cik mir ukungu pa Mungu. (Jugalatia 6:2) Ukwayu ngo wabed ku nen ma nia calu cik uweco ngo terere iwi lembe moko ci, dong’ eno ubed iwa ni thelembe mi timo gin ma rac. (2 Jukorinto 4:1, 2; Juebrania 4:13; 1 Petro 2:16) Ento watio ku bed’agonya mwa pi ninyutho nia wamaru Yehova.\n21 Ka wabenyamu i cik mir ukungu mi Biblia man wabetio kugi, nwang’u wabeponjo nitio ku copo mwa mi “ng’io” i lembe man niketho paru mwa uromb ku pa Yehova. (Juebrania 5:14) Ka watimo kumeno, wabibedo ku pidocwiny ma Biblia uponjo man ebitelo wi kwo mwa man ebikonyowa nigwokara i mer pa Mungu.\n^ par. 11 Dokta mapol giwacu nia etie tek asagane ni umath niceriri i kum madhu kong’o nikadhu mukero. Dokta maeno gimio paru ma nia ukwayu dong’ giwek nimadhu kong’o cen.\nCIK MIR UKUNGU MI BIBLIA\n1 PIDOCWINYWA UTIE GIRAMIA M’UAI I BANG’ MUNGU\n‘Paru migi . . . dotogi kunoke gonyo lembe m’i wigi.’—Jurumi 2:14, 15.\nPidocwinyi copo konyi nenedi?\nZaburi 139:23, 24\nPidocwinywa utie copo ma watie ko yor i iwa ma ketho wang’io gin ma ber ku gin ma rac. Ekonyowa nitimo lembe m’atira nimakere ku paru m’upondo i adundewa man kite ma wawinjara ko.\n1 Samwil 24:5; Yob 27:6\nPidocwinywa copo telo wiwa nitimo lembe ma ber man nikoc ku lembe ma rac. Eketho wabedo kud anyong’a kinde ma wamaku yub ma cuu, man eketho wanwang’ara ku can i cwinywa ka wamaku yub ma rac.\n2 UKWAYU WAPONJ PIDOCWINYWA\n“Adunde en jabombi ma sagu gin ceke, enyothre apila.”—Yeremia 17:9\nYehova umio iwa girang’o kara ukonywa waponj pidocwinywa?\nJurumi 9:1; 1 Jukorinto 4:4\nPidocwinywa ma leng’ ungo copo wondowa. Ukwayu wawek tipo maleng’ re m’utel wie, ento ungo kite ma wawinjara ko.\nJuebrania 5:14; 1 Petro 3:16\nI Biblia, waponjo ning’eyo paru pa Yehova, parune konyowa ning’eyo gin ma ber ku gin ma rac man ekonyowa niponjo pidocwinywa.\n3 PIDOCWINY PA NG’ATUMAN UBED UROMBO NGO\n“Ng’atu moko kud uyeny ire gire, ento pa wadi re.”—1 Jukorinto 10:23, 24\nWacopo nyutho nenedi nia wabeworo pidocwiny mi jumange?\nJurumi 15:1, 3\nPidocwiny pa ng’atuman ubed urombo ngo. Pidocwiny peri copo yio iri nitimo lembe moko ma nwang’u pa ng’atu mange ke uyio ngo ire.\n1 Jukorinto 10:31-33\nJakwenda Paulo udieng’ pir umego ku nyimego nisagu nidieng’ pire gire. Yeny migi pire bino tek lee nisagu yeny pare gire.\nJurumi 14:10, 19\nYehova umio iwa pidocwiny kara upok lembe i wiwa giwa ento ungo iwi jumange. Ubemito wabed ku wang’wa lee, mito ngo warid nia paru mwa re ma tie cuu, mi jumange ke rac.\n4 YEHOVA COPO NIKONYOWA KARA WABED KU PIDOCWINY MA BER\n“Wabiketho adundewa kwio i wang’e: kum . . . Mungu dwong’ ma sagu adundewa, man eng’eyo gin ceke.”—1 Yohana 3:19, 20\nPirang’o wacikara ngo nivoc ka cwinywa ubemedere asu nipido pi racu moko ma watimo con?\nZaburi 86:5; 1 Jukorinto 6:11\nCwinywa ma pido pi lembe ma rac ma watimo romo ketho wanwang’ara nia tijwa mbe kadok i ng’ei yewo dubo mwa de. Ento wacopo loko ngo lembe ma dong’ udaru timere. Yehova udaru weko iwa, man ekabu dubone cen. Dong’ watie leng’ i wang’e.\nJugalatia 6:2; 1 Petro 2:16\n“Cik pa Kristu” ujengere iwi cik mir ukungu mi Biblia ento ungo iwi cik. Kadok saa ma Jakristu utie i wang’ lembe moko ma cik uweco ngo i wie de, eneno ngo nia eno ubemio ire kaka mi timo gin ma rac.\nBarua m’uai i Guriri m’utelowic\nWIC MI 1 Mer pa Mungu rio rondo ku rondo\nWIC MIR 2 Bed ku pidocwiny ma ber i wang’ Mungu\nWIC MIR 3 Ng’ii jurimbi i kind dhanu m’umaru Yehova\nWIC MIR 4 Pirang’o ukwayu wawor dito?\nWIC MIR 5 Wacopo koyara ku ng’om maeni nenedi?\nWIC MIR 6 Kite mi ng’io galuwang’ ma ber\nWIC MIR 7 Nyo ineno kwo calu ma Mungu neno?\nWIC MIR 8 Yehova ubemito dhanu pare gibed leng’\nWIC MIR 9 “Wuring tarwang’!”\nWIC MIR 10 Gamiri tie giramia m’uai i bang’ Mungu\nWIC MIR 11 Nikwo i gamiri i ng’ei nyom\nWIC MIR 12 Bed iwec wec ma ‘ber ma teng’ojo’\nWIC MIR 13 Nyo timo foc ceke foyo i Mungu?\nWIC MIR 14 Bed ng’atu m’atira i lembe ceke\nWIC MIR 15 Nwang’ anyong’a i tic peri\nWIC MIR 16 Ceriri ni Wonabali\nWIC MIR 17 Bed i mer pa Mungu\nThenge ma jumedo\nText Yore ma tung' tung' mi toko jemni mir elektronik Mediri nibedo i mer pa Mungu


Nyo Lembanyong’a mi Biblia Uai Andha Ibang’ Mungu? | Lembanyong’a\nPONJI MIR 3\n1. Won Biblia tie Ng’a?\nI Biblia junwang’u lembanyong’a ma nia dhanu bikwo rondo ku rondo iwi ng’om. (Zaburi 37:29) I Biblia, junwang’u buku ma thindo thindo 66. Mungu tio ku dhanu ma romo 40 ma weg yioic pi nikiewogi. Musa re m’ukiewo buku abic ma kwong’a, oro kadhu doko 3 500 kumeni. Buku matokcen ke Jakwenda Yohana re m’ukiewo, oro daru kadhu 1 900. Jugor Biblia eno gigoro paru pa ng’a? Mungu uweco kugi ni kadhu kud i tipo ma leng’. (2 Samwil 23:2) Gigoro paru pa Mungu ento migi ngo. Pieno, Yehova re ma won Biblia.—Som 2 Timoteo 3:16; 2 Petro 1:20, 21.\n2. Ang’o ma copo nyutho cu iwa nia Biblia tie lembe mandha?\nWang’eyo nia Biblia uai i bang’ Mungu pilembe ekoro taptap pi nindo m’ubino. Ng’atu moko acel de mbe ma copo timo kumeno ku copo pare gire. (Yocuwa 23:14) Mungu ma Jacopo ceke kende re macopo ng’eyo kite ma kwo mi dhanu bibedo ko nindo m’ubino.—Som Isaya 42:9; 46:10.\nBiblia tie buku m’ukoc ku mange ceke, pilembe eai i bang’ Mungu. Milioni dupa mi Biblia nwang’ere i bang’ dhanu ke i dhok dak swa. Lembe ma Biblia yero urombo ku lembe ma rieko mi ng’om unwang’u. Bende, dhanu 40 m’ugore, gigoro ngo paru m’upiemere ku wagi. * M’umedo maeno, lembe ma Biblia yero iwi mer nyutho ngbeng’ ngbeng’ nia eai i bang’ Mungu ma ene Mungu ma jamer, man Biblia tie asu ku copo mi loko kwo mi dhanu udok maber. Lembe ceke ma wakwanu eno ketho dhanu dupa giyio nia Biblia tie lembe pa Mungu.—Som 1 Jutesaloniki 2:13.\n3. Lembang’o ma nwang’ere i Biblia?\nBiblia uweco akeca iwi lembanyong’a ma ber ma nia Mungu tie ku lemb’akeca ma ku maru i ie pi dhanu. Giragora dupa koro kite ma dhanu ugam ubayu kudo bero madit mi kwo iwi ng’om paradiso man kite ma paradiso eno bidok ko kakare.—Som Lembanyutha 21:4, 5.\nI lembe pa Mungu junwang’u bende cik, cik mir ukungu man juk. Kendo, i Biblia junwang’u korolembe iwi kite ma Mungu ubed ukwo kudo ku dhanu—koro lembe nino nyutho kite kunoke kura pa Mungu. Pieno, Biblia copo konyi kara ing’ei Mungu. Ekoro kite ma icopo doko kudo jamer pare.—Som Zaburi 19:7, 11; Yakobo 2:23; 4:8.\n4. Icopo nyang’ nenedi i lembe mi Biblia?\nNyathibuku maeni bikonyi kara inyang’ i lembe mi Biblia. Etio ku bodho ma Yesu ugam utio kudo pi nikonyo dhanu kara ginyang’. Yesu ubed ulwong’o giragora mi Biblia man ebed ekoro “thelembe mi giragorane.”—Som Luka 24:27, 45.\nPiny mange mbe ma copo nyayu anyong’a nikadhu lembanyong’a m’uai i bang’ Mungu. Ento, dhanu moko gidieng’ kudo ngo, jukurucel ke lembene nyayu kwinyo i igi. Kadok kumeno de, kudi cwinyi tur. Ng’ei nia genogen peri mi kwo ma rondo ku rondo, ucungo iwi tundo ning’eyo Mungu.—Som Yohana 17:3.\n^ par. 3 Som nyathibuku Kitabu kwa Ajili ya Watu Wote\nBiblia tie buku m’uai ibang’ Mungu\nBiblia copo konyi nenedi ninyego ku peko peri ma tung’ tung’? Pirang’o ukwayu igen lembila m’i ie?\nNyo iparu nia Mungu ubedieng’ piri dee? Ponj lembe iwi kite kunoke kurayung ma tung’ tung’ pa Mungu man lembe m’icopo timo kara idok jarimbe.


Etendogi pi nirweyo kadok iwang’ ragedo | Kwo pa Yesu\nWIC MI 50\nEtendogi pi nirweyo kadok iwang’ ragedo\nMATAYO 10:16–11:1 MARKO 6:12, 13 LUKA 9:6\nYESU UTENDO JUKWENDA PARE MAN EOROGI\nYesu umio telowic maber ni jukwenda pare iwi kite mi rweyo lembanyong’a, man eorogi ario ario. Lembe mange de nuti m’eyero igi. Epoyo wigi pi lembe ma gibinwang’iri ko, eyero kumae: “Nen, aorowu calu rombe i kind urudi: . . . Wukuru ni dhanu: kum gibimiowu i dilo, i kacokri migi de gibifodowu; eyo man gibiterowu iwang’ jubim ku ju m’ubimo de pira.”—Matayo 10:16-18.\nAndha, julub pa Yesu gibinwang’iri ku ragedo ma tung’ tung’, pieno Yesu utielo cwinygi kumae: “Ka jumiowu, cwinywu kud uring maram wubiweco ko kadi pi lembe de ma wubiweco: kum gin ma wubiyero bimire iwu i saa nica. Kum wuweco wun ungo, ento tipo pa Wegu e m’ubeweco i iwu.” Yesu udok umedo kendo kumae: “Umego de biting’o umin wang’ tho, won nyathin de biting’o nyathin pare: nyithindho de gibijai kum junyodo migi, e gibiketho juneggi. Man dhanu ceke gibidaguwu kum nyinga: ento ng’atu m’uciro cil i kajikne, ng’atuni e ma biboth.”—Matayo 10:19-22.\nCalu ma tic mi rweyo lembanyong’a pire tie tek, Yesu uyero ni julubne nia gibed ku wang’gi, kara gimediri nitimo tic maeno. Eyero kumae: “Ka ginyayu ragedo i kumwu i adhura maeni, wuring i mange: kum andha awacu iwu kumae, wubikadhu ku i adhura pa Israel ungo, ka fodi Wod dhanu kubino ngo.”—Matayo 10:23.\nEno tie telowic, poyowic, man tielocwiny ma pire tek ma Yesu umio ni jukwenda pare 12! Lembe maeno pire tek bende ni dhanu ma bidong’ timo tic yo ng’ei tho pare, man yo ng’ei cer pare. Lembe m’eyero ni julub pare nia “dhanu ceke gibidaguwu,” ubenyutho ngo nia dhanu m’eorogi ibang’gi kende re ma bidagugi. M’umedo maeno, giragora unyutho ngo nia jutero julubne iwang’ jubim man iwang’ rwodhi kunoke nia wat migi ucibogi ni tho, i saa ma gibino nirweyo ie lembanyong’a i Galilaya.\nUbenen kamaleng’ nia, Yesu ubino niweco iwi lembe ma jukwenda gibidong’ nwang’iri ko ing’eye. Eyero nia julub pare bidaru ngo wotho migi mi rweyo lembanyong’a ‘nitundo ma Wod dhanu bibino ko.’ Yesu ubino ninyutho nia julubne bidaru ngo tic mi rweyo lembanyong’a mi Ker pa Mungu ma fok’enwang’u ngo dwong’ nibedo Rwoth ma Mungu ung’io man japoklembe.\nI jukwenda ucikere ngo niwang’ ka jubinyayu ragedo i kumgi pi lembanyong’a, pilembe Yesu uyero kumae: “Jalub sagu japonji pare ngo, kadok jamiru de sagu rwodhe ngo.” Lembe ma Yesu uyero utie ngbeng’. Calu ma junyayu ragedo ikume pi lembanyong’a mi Ker pa Mungu, eno nyutho nia jubinyayu ikum julubne bende. Yesu uketho cwinygi kumae: “Kud wulwor ju ma nego kum, ento ng’eyong’ec re negere igi ngo: ento ma sagu wulwor ng’atu ma copo nyotho ng’eyong’ec ku kum de i gehena.”—Matayo 10:24, 28.\nYesu uweko lapor ma ber i lembe maeno. Eyio m’umbe lworo nia timba etho kakare ninyotho gwoko bedoleng’ pare ni Yehova, ma tie ku tego ceke. Mungu ma Jategokpo re ma romo ninyotho “ng’eyong’ec” pa ng’atini (genogen mi kwo mi nindo m’ubino) kunoke nicere kara kud enwang’ kwo ma rondo ku rondo. Lembe maeno umio tegocwiny ma lee ni jukwenda!\nYesu unyutho ni julubne kite ma Mungu bedieng’ ko pigi. Eyero kumae: “Kira ario juloko ku sente ngo? Man acel mi kindgi mbe ma bipodho i ng’om ma [Wegwu k’ung’eyo ngo]. . . . Ka kumeno kud wulwor: wun wuber ma sagu kira dupa.”—Matayo 10:29, 31.\nLembe ma julub pa Yesu gibeyero bipoko kind juruot, jumoko biyio, jumoko ke bikwero. Pieno Yesu uyero kumae: “Iwu kud uwac nyo abino bolo kwiocwiny i ng’om.” Eno tie lemandha, ukwayu nibedo ku tegocwiny pi niworo lemandha mi Biblia, ka juruot mange ung’eyo ngo lemandha. Yesu umedo kendo kumae: “Ng’atu m’umaru won kadi min masagu an eromo kuda ngo; [man] ng’atu m’umaru wode kadi nyare de masagu an eromo kuda ngo.”—Matayo 10:34, 37.\nEnto, dhanu moko nuti ma gibijolo julub pare. Ewacu kumae: ‘Ng’atu ma tek bimio kikombe mi pi ma ng’ic ni ng’atu acel m’i kind nyithindho maeni ya emadhi pilembe etie jalub, awacu iwu andha sukulia pare birwinyo ire ki ngo’.—Matayo 10:42.\nCalu ma dong’ jukwenda ginwang’u telowic, poyowic, man tielocwiny, “gicidho ku ba pacu, ku yero lembanyong’a ma juboth ko, ku keyo kum i kaka ceke.”—Luka 9:6.\nYesu uyero nia julub pare gibinwang’iri ku lembang’o?\nEtielo cwinygi ke nenedi?\nPirang’o telowic ma Yesu umio ni julubne utie iwa bende ku kony?


Ker Pa Mungu Tie Ang’o? | Lembanyong’a\nPONJI MIR 7\n1. Ker pa Mungu tie ang’o?\nPirang’o Yesu re m’utie Rwoth m’anzilo?—MARKO 1:40-42.\nKer pa Mungu tie bimobim mi polo. Ebicungo kakar bimobim ceke mange mi ng’om man ebiketho yeny pa Mungu utimere i polo man bende iwi ng’om. Lembanyong’a maeno i kum ker pa Mungu tie lembe maber dit akeca. Dhanu tie ku yeny mi bimobim ma ber. Ceng’ni eni, ker pa Mungu bipong’o yeny ma eno. Ebidiko dhanu ceke mi ng’om kara gikwo i acel.—Som Daniel 2:44; Matayo 6:9, 10; 24:14.\nKer ceke utie ku rwoth. Yehova bende ung’io wode ma Yesu Kristo kara ebed ni Rwoth mi Ker Pare.—Som Lembanyutha 11:15.\n2. Pirang’o Yesu re m’utie Rwoth m’anzilo?\nYesu re m’utie Rwoth m’uromo kakare, kum etie ng’atu ma pireber, ma lubo lembe m’atira. (Yohana 1:14) Etie bende ku copo m’ukwaire pi nikonyo dhanu, kum ebibimo wi ng’om niai kud i polo. Ing’ei cer pare, egam eidho i polo man ebedo yor icing Mungu mir acwic pi nikuro nindo ma jubimio kerne i cinge. (Juebrania 10:12, 13) Ing’eye, Mungu ugam umio ire copo mi caku nibimo.—Som Daniel 7:13, 14.\n3. Yesu bibimo karacelo ku jukani?\nUdul mi dhanu ma julwong’o “jumaleng’” re ma bibimo karacelo ku Yesu i polo. (Daniel 7:27) Jukwenda pa Yesu ma weg yioyic re m’ubino jumaleng’ ma kwong’a ma jung’io. Niai eca, Yehova umedre ning’io jumaleng’ mange i kind dhanu. Calu Yesu, jumaleng’ maeno cer ku kum mi tipo.—Som Yohana 14:1-3; 1 Jukorinto 15:42-44.\nDhanu adi m’ubecidho i polo? Yesu ulwong’ogi “Udul ma nyanok.” (Luka 12:32) Wendgi zoo bibedo 144 000. Gibibimo wi ng’om karacelo ku Yesu.—Som Lembanyutha 14:1.\n4. Lembang’o m’ugam utimere kinde ma Yesu ucaku nibimo?\nKer pa Mungu ucaku nibimo i oro 1914. * Kinde ma Yesu udoko Rwoth, lembe ma kwong’a ma elar etimo ubino nibolo Jok ku pajogi pare piny i ng’om. Lembe nino unyayu kwinyo i Jok man ecaku nitimo lembe ma reco iwi ng’om. (Lembanyutha 12:7-10, 12) Niai eca, peko pa dhanu umedre akeca. Lwiny, ndru kunoke kec, thong’om man digidi gitie theng “lanyuth” ma nia ceng’ni eni Ker pa Mungu bicaku nitelo wi ng’om.—Som Luka 21:7, 10, 11, 31.\n5. Ker pa Mungu ubetimo ang’o kawono?\nNi kadhu kud i tic mi rweyo lembanyong’a i ng’om zoo, ker pa Mungu udaru nidiko udul dhanu ma dit niai kud i thek ceke, ma gibekwo ku kwiyocwiny i kindgi. Milioni dupa mi jumamol, gibedoko lwak mi ker pa Mungu i the telowic pa Yesu. Ker pa Mungu bigwokogi kinde ma ebinyotho kitlembe ma rac m’utimere kawono iwi ng’om. Pieno, dhanu ceke m’umito ni nwang’u bero mi ker pa Mungu, gicikiri niponjo ni bedo lwak ma wor pa Yesu.—Som Lembanyutha 7:9, 14, 16, 17.\nPi oro 1 000, Ker pa Mungu bitimo lembe ma con Mungu ular ukeco pi dhanu. Ng’om zoo bidoko ni Paradiso. Ka oro 1 000 eno bithum, Yesu bidwoko kerne giwon. (1 Jukorinto 15:24-26) Nyo ing’eyo ng’atu moko m’ukwayu ikor ire lembe iwi ker pa Mungu?—Som Zaburi 37:10, 11, 29.\n^ par. 6 Pi ning’eyo kite ma lembila ular uewo pi oro 1914, som mbaya mi 215-218 mi buku Biblia Inafundisha Kabisa Nini?\nKenen kite ma lembe ma tung’ tung’ m’ubetimere man kura mi dhanu m’udhokowa ubenyutho ko nia wabekwo andha i dhu ajiki mi ng’om, calu ma Biblia ular uewo.


Yesu udwogo Paradiso man edaru tic ma jumio ire | Kwo pa Yesu\nWIC MI 139\nYesu udwogo Paradiso man edaru tic ma jumio ire\n1 JUKORINTO 15:24-28\nLEMBE MA ROMBE KU DIEGI BINWANG’IRI KO\nDHANU DUPA BIKWO KU MUTORO I PARADISO IWI NG’OM\nYESU UNYUTHO NIA ANDHA EN E YO, LEMANDHA MAN KWO\nNyanok ing’ei batizo pa Yesu, jakwor moko madit ubino ibang’e, m’umito eng’ol wang’e ma fodi nwang’u ecaku tic pare de ngo. Jakwor maeno tie Wonabali; en re m’emulo i Yesu wang’ dupa. Ing’eye Yesu udok uyero pi Wonabali kumae: “Jadit mi ng’om ubebino: gin moko m’ebedo ko mbe i [wiya].”—Yohana 14:30.\nJakwenda Yohana ular uneno i ginmawokiwang’, lembe ma binwang’u ‘ng’ec ma dwong’, en e thwol ma con, en ma julwong’e Wonabali man Jok.’ Jakwor pa dhanu maeno ma kisa mbe i ie jurieme kud i polo, “ma kwinyo ma dit ni i bang’e, m’eng’eyo ko nia nindo dong’ ire nyanok kende.” (Lembanyutha 12:9, 12) Jukristu ging’eyo m’umbe jiji nia gibekwo i dong’ nindo maeno ma “nyanok,” man ceng’ini eni, jubibolo ‘ng’ec ma en e thwol ma con’ i longro ma there mbe, niwacu ebitimo ngo lembe moko acel de pi oro elufu acel, saa ma nwang’u Yesu ubebimo i Ker pa Mungu.—Lembanyutha 20:1, 2.\nIkind saa maeno lembang’o ma bitimere iwi ng’om, kaka ma wabekwo i ie? Ng’a ma gibikwo iwi ng’om, man kwone bibedo nenedi? Yesu udwoko wang’ penji maeno en gire. I lapor m’emio iwi rombe ku diegi, enyutho lembe m’ubekuro weg bedopwe m’eporogi ku rombe, ma gibediko cing’gi kud umego pare man gibekonyogi. Enyutho bende lembe ma binwang’u ju ma gitie calu diegi, ma gibetimo lembe m’ukoc ku mi rombe. Yesu uwacu kumae: “Joni [diegi] gibicidho migi i masendi ma rondo ku rondo: ento weg bedopwe i kwo ma rondo ku rondo.”—Matayo 25:46.\nLembe maeni ubekonyowa ninyang’ i wec ma Yesu uyero ni jadubo ma jugurogi kugi. Yesu ung’olo ire lembe ma tung’ ku m’elar eng’olo ni jukwenda pare m’ugwoko bedoleng’ migi, ma nia gibibimo iwi Ker i polo. Eyero ni jadubo maeno m’uloko cwinye nia, ‘Andha awacu iri kumae tin, wabibedo wakudi i Paradiso.’ (Luka 23:43) Pieno ng’atuno dong’ utie ku genogen mi nwang’u kwo i Paradiso, ma tie kabedo maleng’ mandha. I nindo m’ubino kinde ma Yesu bipoko lembe mi dhanu, ju ma gibibedo calu rombe man gibimondo “i kwo ma rondo ku rondo,” gin de gibikwo i Paradiso.\nEno ucwaku lembe ma Yohana ukoro iwi kite ma kwo bibedo ko iwi ng’om, kinde m’eyero kumae: “Nen, hema pa Mungu ni karacelo ku dhanu, man ebibedo kugi, man gibibedo dhanu pare man Mungu ku kite bibedo karacelo kugi, ni Mungu migi. Man ebiyweyo piwang’ pet kud i wang’gi; man tho bibedo nuti kendo ngo; kadok can, kadi ywak, kadok remokum de bibedo nuti kendo ngo: gin ma kwong’a daru kadhu.”—Lembanyutha 21:3, 4.\nKara jadubo ma jugam juguro karacelo ku Yesu ubin unwang’ kwo i Paradiso, ebikocer, re en kende ngo m’ebicer. Yesu unyutho lembe maeno kamaleng’ kumae: “Saa bebino, ma ju m’i liel ceke biwinjo ie dwande, man gibiwok woko; ju m’utimo ber, ni cer mi kwo; ju m’utimo rac ke, ni cer mi pokolembe.”—Yohana 5:28, 29.\nKa jukwenda ma gigwoko bedoleng’ migi man dhanu mange ma wel migi akwana ma gibikwo ku Yesu i polo ke? Biblia uyero pigi kumae: “Gibibedo julam pa Mungu ku pa Kristu, man gibibimo gikugi rundi rubanga acel.” (Lembanyutha 20:6) Ju maeno ma gibibedo i Ker karacelo ku Kristu, gilar gibino dhanu ma co ku ma mon iwi ng’om. Pieno, kinde ma gibebimo i polo, gibinyutho kisa man gibidieng’ ku dhanu ma bibedo iwi ng’om.—Lembanyutha 5:10.\nYesu bitio ku jamgony m’ethiero pi nimio bero ni dhanu iwi ng’om man pi nigonyogi kud i alam mi dubo alaga. En karacelo ku jubim wadi gibidwoko dhanu leng’. Ing’eye, dhanu bilund kwo i ayi ma nwang’u Mungu ular upangu pigi con, kinde m’eyero ni Adamu giku Eva nia ginyai gipong’ ng’om. Kadok tho ma dubo pa Adamu ukelo de bibedo nuti kendo ngo!\nEno re ma nwang’u Yesu udaru lembe ceke ma Yehova ung’olo etim. Saa ma Yesu bidaru bimobim pare mi oro elufu acel, ebigam dwoko Ker man kodhi dhanu ma dong’ utie leng’, ibang’ Won. Jakwenda Paulo ukoro pi jwigiri maeno ma yawe mbe ma Yesu binyutho kumae: “Man ka judwoko gin ceke bed wor ire, e Wod nini bende bilund doko wor ire en e ng’atu m’edwoko gin ceke bed wor ire, kara Mungu bed ceke [ni dhanu] ceke.”—1 Jukorinto 15:28.\nMa jiji mbe, Yesu tie ku tic ma lee dit kara yeny pa Mungu maeno ma lee upong’ kakare. Man asu kinde ma yenyne bimedere nipong’o rondo ku rondo de, Yesu bitimo nimakere ku wec ma e, m’eyero pire en gire: “An a yo ku lemandha, ku kwo de.”—Yohana 14:6.\nLembang’o ma binwang’u Wonabali ma en e jadegi madit mi dhanu?\nJukani ma gibikwo i Paradiso man kwone bibedo nenedi?\nKinde ma oro elufu acel ubethum nwang’u Yesu udaru timo ang’o? Ing’eye ke ebitimo ang’o?


Jukwere i Nazareti | Kwo pa Yesu\nWIC MI 48\nYesu utimo udu dupa re dhanu mi Nazareti de gikwere\nYESU UKEYO WANG’ ABINGA, MAN EKETHO AJUBA UWECO\nDHANU MI NAZARETI GIKWERO YESU\nYesu utimo tic duu. I ng’ei m’edwogo kud i ng’om mi Dekapoli, ekeyo kum dhaku ma rimo uoi i kume man ecero nyaku pa Yairo. Re fodi ceng’ umwony ungo. Kinde m’eweko pacu pa Yairo, weg abinga moko ario ubino nilubo toke man gikok kumae: “Bed ku kisa i kumwa, in i wod Daudi.”—Matayo 9:27.\nCalu ma gilwong’o Yesu “wod Daudi,” eno nyutho nia giyio nia Yesu utie Masiya, ng’atu ma bilagu komker pa Daudi. Yesu utimere ve ebewinjogi ngo, pilembe saa moko nyo ebemito nineno ka nyo gibimediri nirere, e gitimo tap kumeno. Kinde ma Yesu umondo i ot, gin de gimondo i toke. Yesu upenjogi kumae: ‘Wuyio nia acopo keyo kumwu?’ Ku tegocwiny gidwoko ire kumae: “Eyo, Rwoth.” Wec maeno uketho Yesu umulo wang’gi man eyero igi kumae: “Dong’ etimbre iwu calku yioyic mu.”—Matayo 9:28, 29.\nE ndhundhu nica gicaku nineno piny. Calu ma Yesu ular ung’olo ni dhanu mange iwang’e, igi de eng’olo nia giling’ iwi lembene. Re mutoro uyio ngo igi, e ing’eye gimewo lembe m’etimo igi cil i kabedo mange bende.\nKinde ma juario maeno gicoko wotho gibedok, jukelo ng’atu moko ma tie ajuba ibang’e, ng’atune tie ku pajogi. Kinde ma Yesu uwodho pajogi kud i ie, e ndhundhu ecaku niweco. I udul dhanu wang’ lii, e giwacu kumae: “Fodi jukuneno gin ma kumeno ki ngo i Israel.” Jufarisayo bende bedo nuti keca. Ging’eyo nia andha udu maeno utimere, re giyero kendo wec mi cac, ma gicayu ko tic pa Yesu kumae: “Ewodho pajogi ni kum jadit mi pajogi.”—Matayo 9:33, 34.\nNyanok ing’eye, Yesu udok i Nazareti, adhura ma thugi, saa meno julubne de gilubo toke. Oro acel i wang’e, egam eponjo ponji i kacokiri i adhura maeno. Dhanu ubed umaru niwinjo ponji pare lee, re ing’eye gilokiri ikume pi ponji pare, man gimito ginege. Yesu ubemito asu ekony dhanu maeno.\nNindo acel, ecidho i kacokiri i ceng’ Sabatu niponjo dhanu. I dhanu dupa uwang’ lii, gitundo nipenjiri kumae: “Ng’atuni nwang’u rieko maeni, ku tic ma tek maeni kani?” Giyero kendo kumae: “Ng’atuni wod jabodho mi bau ngo? Min mire julwong’o [Maria] ngo? Utumin ke, Yakobo, ku [Yosefu], man Simon, ku Yuda de ngo? Nyimin mire de, kagi ceke wabedo wakugi ngo? Ng’atuni lund unwang’u gin maeni ceke kani?”—Matayo 13:54-56.\nDhanu gibino neno Yesu calu ma gibed gineno ko dhanu maeni. Gipenjiri kumae: ‘Ng’atuni udongo i wang’wa ma wabeneno, nenedi ecopo doko Masiya?’ Kadok rieko pa Yesu ku tic pare ma wang’u ijo ubino ninen ngbeng’ de, re asu gikwere. Jupagi ma dhe de gimaru pire ngo, uketho eyero kumae: ‘Yung’ umbe ni jabila i pacu ma thugi man i ot pare.’—Matayo 13:57.\nM’umbe jiji, i Yesu wang’ lii ikum yioyic migi m’umbe. Pieno m’uweko cinge m’eketho kum ‘weg tho ma nok man m’ekeyo kumgi,’ udu mange mbe m’etimo kakeca.—Marko 6:5, 6.\nWeg abinga ginyutho yioyic makani kinde ma gilwong’o Yesu nia tie “wod Daudi”?\nLembe makani ma Jufarisayo gidok kendo i wie pir udu pa Yesu?\nDhanu mi Nazareti gineno Yesu nenedi, man ke pirang’o?


Lapor pa Yesu iwi Jasamaria ma cwinye leng’ | Kwo pa Yesu\nWIC MI 73\nJasamaria moko unyutho nia etie wadijo mandha\nKITE MA JUCOPO NWANG’U KO KWO MA RONDO KU RONDO\nJASAMARIA MA CWINYE LENG’\nKinde ma fodi Yesu utie asu ceng’ini ku Yerusalem, Juyahudi mapol gibino i bang’e. Jumoko gimito giwinj lembe pare, jumange ke gimito gikethe i amulaic. Ng’atu acel m’ikindgi, m’ung’eyo Cik lee, ubin upenje kumae: “Japonji, atim ang’o kara acam pacu mi kwo ma rondo ku rondo?”—Luka 10:25.\nYesu unyang’ nia ng’atuno ubino ngo kende kende nipenje penji kara enyang’ iwi lembe moko. Ecicopere nia emito Yesu udwok wang’ lembe moko m’unyai ng’ecwiny i Juyahudi. Yesu uneno nia ng’atuno utie ku paru moko m’ekanu i wie. Pieno edwoko lembe ku rieko i kite ma romo golo wi paru pa ng’atuno.\nYesu upenje kumae: “Ang’o m’ugore i ciki? Isomo nenedi?” Ng’atuni uponjo Cik pa Mungu, pieno edwoko wang’ lembe nimakere ku cikne. Eyero lembe ma nwang’ere i Poi mi Cik 6:5 man Lembe mi Julawi 19:18, m’uwacu kumae: “Ibimaru [Yehova] Mungu peri kud adundeni ceke, ku ng’eyong’ec peri ceke, man ku tegoni ceke, ku pidoii ceke de; man wedwu calu in giri.” (Luka 10:26, 27) Nyo edwoko rac?\nYesu uyero ire kumae: “Idwoko lembe cu: tim maeni e ibibedo kwo.” Nyo wec uthum keno? Ng’atuno ubemito ngo dwokowang’ lembe ma tap kende; “eyenyo enyuthre nia e pwe,” kara junen nia paru pare tie cuu man nia eng’eyo nikwo ku dhanu niloyo zoo. Pieno epenjo Yesu kumae: “Wada en e ng’a?” (Luka 10:28, 29) Penji maeno tie nyanok, re eketho lembe dupa i ie. Nenedi?\nJuyahudi ging’eyo nia ka juweco pi ‘wadijo,’ nwang’u jubeweco kende kende pi dhanu ma giworo suru mi Juyahudi, man ubenen ve lembe ma nwang’ere i buku mi Lembe mi Julawi 19:18 de ucwaku lembuno. Pieno Jayahudi copo niloko nia “cik uyio ngo” nidikiri ku ng’atu m’utie ngo Jayahudi. (Tic mi Jukwenda 10:28) Pieno ng’atuno ku julub pa Yesu moko de gicopo paru nia ka gibekwo maber ku Juyahudi wadgi, eca nwang’u gibetimo bedopwe. Ento ka gitimo ng’atu ma tie ngo Jayahudi rac de, lembe moko mbe, pilembe etie ngo ‘wadgi.’\nYesu copo nitiro paru maeno nenedi m’umbe ninyayu ng’ecwiny i ng’atuno man i Juyahudi mange? Etiro parune ku lemb’atada ma e: ‘Ng’atu acel uai i Yerusalem eloro piny i Yeriko; epodho i cing’ jukwo, m’uwodho bongu pare man gifode, e gicidho, giweke ceng’ini i kum tho.’ Yesu umedo kumae: “Etimbre nia jalam acel ubeloro piny kud i yojuno: e kan enene, ekadhu ku ng’et yo kucel. Jalawi bende kumeca, kan ewok kakeca, enene de, e ekadhu ku ng’et yo kucel. Ento Jasamaria acel, i woth pare, ewok ka ma eni i ie: kan enene de, ngisi nege i kume.”—Luka 10:30-33.\nNg’atu ma Yesu ubekoro lemb’atada maeno ire ung’eyo nia julam ku julawi mapol ma gitimo tic i hekalu, gikwo i Yeriko. Ka giai kud i hekalu gibedok, giwotho pi kilometre 23. Yo ne utie yo marac, jukwo bepondo i ie. Nyo julam ku julawi gikonyo ngo Jayahudi wagi ma ginwang’u upodho i peko? Yesu unyutho i lemb’atada maeni nia gikonyo ngo. Ng’atu acel m’ukonyo utie Jasamaria, ma tie dhanu m’ikind thek ma Juyahudi gidagu.—Yohana 8:48.\nJasamaria ukonyo Jayahudi m’unwang’u ret maeno nenedi? Yesu umedere kumae: “Ebino de i bang’e, ekonjo mo ku pigulok iwang’ rem pare, etwio de; man ekethe wi kana pare gire, etere de i odwelo, man egwoke. Urwone ewodho denarii ario, emio ni won ot, ewacu kumae, gwoke; piny peri m’uoi ma sagu, kan adwogo, abiculo wang’e iri.”—Luka 10:34, 35.\nKinde ma Yesu ma tie Japonji madit udaru lemb’atada maeno, epenjo ng’atuno ku penji m’ucwale i parulembe. Epenje kumae: “I kind juadek maeni, iwacu nyo, makani m’unyuthre nia en e wadi ng’atu m’upodho i kind jukwo?” Cibedo ve ng’atuno copo winjere cu ngo kan edwoko nia “Jasamaria,” pieno edwoko nia tie “ng’atu ma kisa nege i kume.” Kawoni ponji ma Yesu umito niweco i wie i lemb’atada pare unen kele. Uketho ewacu ire kumae: ‘In de cidh itim kumeno.’—Luka 10:36, 37.\nEno tie bodho mi tuko ngo! Ka nwang’u Yesu uyero atira atira ni ng’atuno nia Jayahudi ngo de tie wadi, nyo nwang’u en ku Juyahudi mange de ma gibino winjo Yesu gicopo niyio lembe maeno? Ubenen ve ungo. Lemb’atada ma yot ma Yesu utadu, ma juwinj pare ginyang’ i ie maber, uketho dwokowang’ penji ma nia, “wada en e ng’a?” unyuthere kamaleng’. Ubenen nia ng’atu m’utie wadijo mandha utie ng’atu ma nyutho mer, man ma timo bero, ma Lembagora ubekwayu nia wan ceke watim.\nPirang’o ng’atu moko ubin upenjo Yesu iwi kite mi nwang’u kwo ma rondo ku rondo?\nJuyahudi uyio nia Wadgi mandha utie ng’a, man ke pirang’o giyio kumeno?\nYesu utiro paru mi dhanu nenedi iwi penji ma nia ng’a matie wadwa?


Yesu ulwong’o julub ang’wen gibed ‘Judwar dhanu’ | Kwo pa Yesu\nWIC MI 22\nJulub ang’wen udoko judwar dhanu\nYESU ULWONG’O JULUB KARA GILUB NG’EYE SAA CEKE\nJUDWAR REC UDOKO JUDWAR DHANU\nKinde ma dhanu mi Nazareti gimito gineg Yesu, eai ecidho i adhura mi Kapernaum, ceng’ini ku nam mi Galilaya ma julwong’o bende, “nam Genezareti.” (Luka 5:1) Eno upong’o lembila mi buku pa Isaya m’uwacu nia dhanu mi Galilaya ma gibekwo i dhu nam, gibineno der ma lee.—Isaya 9:1, 2.\nI Galilaya keni de, Yesu ubemedo asu nirweyo nia “Ker mi polo ni ceng’ni.” (Matayo 4:17) Yesu uwok unwang’u julubne ang’wen. Julub maeno gikegibino kude i wang’e de, re kinde ma giloko kud i Yahudi, julubne gidok kendo ikum dwaru nam. (Yohana 1:35-42) Kawoni dong’ ubekwayu gibed karacelo ku Yesu saa ceke, kara ginwang’ ponji ma bikonyogi nitimo tic saa ma Yesu bibedo mbe.\nKinde ma Yesu ubewotho i dhu wat egam eneno Simon Petro kud umin ma Andrea man juwagi mange, gibeyiko wang’ voi migi. Yesu ucidh uidho i yei pa Petro man ewacu ire nia ekecwal yeine nyanok i pii. Kinde ma jucwalu yei uweko dhu wat, Yesu ubedo i ie man ecaku niponjo udul dhanu m’ucokiri keca ku lemandha iwi Ker pa Mungu.\nIng’eye, Yesu uyero ni Petro kumae: “Cwal ka ma thuth, wulur voi i pi kara wutwom.” Petro udwoko kumae: “Japonji, wamula ku tic ku diewor soro, e wakwanyu gin moko ngo: ento kum lem peri abiluro voi.”—Luka 5:4, 5.\nGilund gibolo voi man gimaku rec lee mandha ma dong’ voi ucaku yec ayeca! E nyapio pio, gilwong’o judwar m’ubino ceng’ini kugi kara ubin ukonygi. Gipong’o yei ario zoo ku rec, e yei udoko pek man ucaku mwony. Saa ma Petro uneno lembuno, egam epodho piny iwang’ Yesu man eyero ire kumae: “Koiweka, e Rwoth; kum an a jadubo.” Yesu udwoko ire kumae: “Lworo kud unegi; ugambre kawono ibitwomo dhanu.”—Luka 5:8, 10.\nYesu uwacu ni Petro gikud Andrea kumae: “Wulub ng’eya, abidwokowu ni junam mi dhanu.” (Matayo 4:19) Elwong’o judwarnam mange ario: Yakobo giku Yohana ma gibino awiya pa Zebedayo. Ndhundhu nica, gin de giyio lwong’o pare. Ju ang’wen maeno giweko tic migi mi dwar man gicaku lubo tok Yesu saa ceke.\nYesu ulwong’o dhanu m’ubed utimo tic ma nenedi nilubo toke saa ceke? Nyuth nying’gi.\nUdu makani m’umielo kum Petro?\nJulub ang’wen udoko judwar mi kite ma nenedi?


Thelembe mi jamgony ma Yesu uthiero\nSOM I DHOK MI Abbey Abkhaze Abui Acoli Adja Afrikaans Akha Allemand Altaï Alur Amharique Anglais Arabe Arménien Arménien (occidental) Ateso Attié Aymara Azéri Azéri (cyrillique) Bachkir Bassa (Cameroun) Bassa (Libéria) Batak (karo) Batak (toba) Batak simalungun Biak Bichlamar Bikol Birman Boulou Bété Cambodgien Cebuano Changana du Zimbabwe Chavacano Chichewa Chiga Chin Haka Chin Tedim Chin Zotung Chinois cantonais (simplifié) Chinois cantonais (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Coréen Créole de Maurice Créole de la Guadeloupe Créole de la Guyane Créole de la Réunion Créole des Seychelles Créole du Bélize Créole d’Haïti Damara Dangme Danois Dayak Ngaju Dhu Pidjin (Cameroun) Dhupidjin mi Nijeria Douala Drehu Dusun Efik Emberá catío Espagnol Estonien Fante Fidjien Finnois Fon Français Futunien Ga Gallois Gitonga Gokana Goun Grec Guarani Guarani (Bolivie) Guerzé Guéré Haoussa Herero Hiligaynon Hindi Hongrois Hunsrik Iban Ibanag Ibinda Ichinamwanga Icibemba Igbo Iloko Indonésien Irlandais Isoko Italien Javanais Jula Kabye Kachin Kana Kannada Karen sgaw Kazakh Kazakh (arabe) Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Kpelle Krio Kurde kurmanji Kwangali Kwanyama Kyangonde Lamba Lambya Langue des signes américaine Langue des signes angolaise Langue des signes argentine Langue des signes birmane Langue des signes bolivienne Langue des signes colombienne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes ivoirienne Langue des signes malaise Langue des signes mexicaine Langue des signes népali Langue des signes polonaise Langue des signes portugaise Langue des signes québécoise Langue des signes roumaine Langue des signes thaï Lhukonzo Lingala Lituanien Lomwe Luganda Lugbara Lunda Luo Luvale Makua Malay Malayalam Malgache Maltais Mam Mambwé-Lungu Mapudungun Marathi Mazahua Mbunda Mendé Meru Mizo Mongol Mooré Navajo Ndau Ndonga Ndébélé Ndébélé (Zimbabwe) Nengoné Ngabere Ngangela Nias Norvégien Nyaneka Nyanja Nyungwe Nzema Néerlandais Népali Okpe Oriya Oromo Ossète Otètèla Ourdou Ouzbek Ouïghour (cyrillique) Pangasinan Pendjabi (shahmukhi) Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Quechua (Pastaza) Quechua (Santiago del Estero) Quechua (Tena) Rarotongan Romani (Macédoine) Romani (Macédoine, cyrillique) Romani (Serbie) Romani (Slovaquie orientale) Romani (nord de la Grèce) Romani (sud de la Grèce) Roumain Runyankore Russe Rutooro Samoan Sangir Sango Sena Sepedi Sesotho (Afrique du Sud) Sesotho (Lesotho) Shona Sidama Silozi Singhalais Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tamoul Tandroy Tankarana Tatar Tchouvache Thaï Tigrinya Tiv Tok pisin Tongien Tshiluba Tshwa Tsonga Tswana Turc Tuvaluan Twi Tétoum Dili Ukrainien Umbundu Urhobo Uruund Vezo Vietnamien Wallis Wichi Wolaitsa Yacouba Zandé Zoulou dhu Kabuverdianu Éwé\nWIC MIR ABIC\nJamgony—giramia madit m’usagu zoo m’uai ibang’ Mungu\n1, 2. (a) Ang’o ma ketho giramia pire bedo tek iri? (b) Pirang’o jamgony re m’utie giramia madit m’usagu zoo m’uai ibang’ Mungu?\nIKIND giramia m’idaru nwang’u, makani ma pire tek nikadhu mange ceke? Giramia ma pire tek, utie ngo kwa giramia ma bei pare tek. Ineno giramia ni gin ma pire tek, kan emio iri anyong’a kunoke kan etie tap gin m’ibino ku yenyne lee.\n2 Ikind giramia ceke ma Mungu umio ni dhanu, acel re ma watie ku yenyne lee nikadhu mange ceke. Etie giramia madit m’usagu zoo m’uai ibang’ Mungu. I wic maeni, wabiponjo nia Yehova uoro Wode ma Yesu Kristu, kara wacopo ninwang’u kwo ma rondo ku rondo. (Som Matayo 20:28.) Yehova uoro Yesu i ng’om ni jamgony, eno unyutho nia emaruwa andha.\nJAMGONY TIE ANG’O?\n3. Pirang’o dhanu gibed githo?\n3 Jamgony tie yo ma Yehova utio ko pi nigonyo dhanu kud i dubo man tho. (Juefeso 1:7) Kara wanyang’ nia pirang’o dhanu ubino ku yeny mi jamgony, ukwayu walar wang’ei lembe m’utimere con i podho mir Eden. Junyodo mwa ma kwong’a, Adamu giku Eva gidubo. Pieno, gigam githo. Wan bende wabed watho pilembe walagu dubo migi.—Som Thenge ma jumedo, namba 9.\n4. Adamu ubino ng’a, man Mungu umio ire kwo ma nenedi?\n4 Saa ma Yehova ucwio ng’atu ma kwong’a, Adamu, emio ire gin moko ma pire tek akeca. Emio ire kwo maleng’, niwacu, kwo m’umbe ku dubo. Ebino ku kum man ku rieko m’umbe ku dubo. Nwang’u ecopo remo ngo, ecopo tii ngo, man ecopo tho de ngo. Yehova bino ire ni Wego pilembe ecwie en. (Luka 3:38) Yehova ubed uweco kud Adamu wang’ mapol. Mungu ukoro ire cuu mandha gin m’ukwayu etim, man emio ire tic ma mio mutoro.—Thangambere 1:28-30; 2:16, 17.\n5. Ka Biblia ubeyero nia Mungu cwio Adamu i “ayine gire,” thelembene tie ang’o?\n5 Mungu cwio Adamu i “ayine gire.” (Thangambere 1:27) Yehova umio ire kite ma en gire de etie ko; calu ve mer, rieko, bedopwe, man tego. Emio ni Adamu bedagonya mi timo ng’iyong’ic. Adamu ubino ngo ve macin moko ma julwong’o robo. Mungu ucwie kara ebed eng’ii en gire gin maber ku gin marac. Ka nwang’u Adamu ung’iyo niworo Mungu, nwang’u di ekwo rondo ku rondo i Paradiso.\n6. Kinde m’Adamu uturo cik pa Mungu, egam ebayu ang’o? Lembuno tie ku matoke makani i wiwa?\n6 Saa m’Adamu uturo cik pa Mungu, jung’olo tho i wie, e egam ebayu gin moko ma pire tek akeca. Ebayu winjiri pare ma ceng’ni karacelo ku Yehova, kwo pare m’umbe ku dubo, man Paradiso m’ebed ekwo i ie. (Thangambere 3:17-19) Adamu giku Eva ging’iyo nituro cik pa Mungu, pieno, gibedo mbe kendo ku genogen. Nikum lembe maeno m’Adamu utimo, “dubo mondo i ng’om man tho nikum dubo, e kumeno tho kadhu ba dhanu ceke, kum kagi ceke gidubo.” (Jurumi 5:12) Kinde m’Adamu udubo, elworere gire man elworo wan bende ni ng’eca mi dubo man mi tho. (Jurumi 7:14) Nyo genogen moko tie piwa? Eyo, genogen utie.\n7, 8. Jamgony tie ang’o?\n7 Jamgony tie ang’o? Ka jubeweco pi jamgony, juneno lembe ario ma tung’ tung’. Mi kwong’o, jamgony tie welpiny ma juculo pi nigonyo ng’atu moko kunoke piny moko. Mir ario, jamgony tie welpiny ma juculo kawang’ piny moko m’unyothere.\n8 Ikind dhanu maeni, ng’atu moko acel de mbe m’ubino ku copo mi culo wang’ nyoth ma lee m’Adamu ukelo i wiwa. Ento Yehova ugam umio yo ma copo gonyowa kud i dubo man tho. Wakenen tic pa jamgony man bero m’ecopo mio iwa.\nKITE MA YEHOVA UMIO KO JAMGONY\n9. Jamgony ma nenedi m’ugam ukwayere nia jucul?\n9 Ng’atu moko acel de mbe ikindwa m’ubino ku copo mi culo wang’ kwo m’umbe ku dubo m’Adamu ubayu. Pirang’o? Pilembe wan ceke watie judubo. (Zaburi 49:7, 8) Jamgony ma nwang’u jucikiri niculo, ubino kwo pa ng’atu mange m’umbe ku dubo. Pieno re ma julwong’e “jamgony [ma rom].” (1 Timoteo 2:6) Ugam ukwayere nia jamgony maeno ubed rom ku kwo m’umbe ku dubo m’Adamu ubayu.\n10. Yehova umio jamgony nenedi?\n10 Yehova umio jamgony nenedi? Yehova uoro Wode m’emaru lee iwi ng’om. Wodene tie Yesu, ma en e kayu mi giracwia pare. (1 Yohana 4:9, 10) Yesu bino ayika niweko Won man kabedo pare i polo. (Jufilipi 2:7) Yehova uoro Yesu kud i polo, ebin enyolere i ng’om keni ni dhanu maleng’, m’umbe ku dubo.—Luka 1:35.\nYehova umio Wode m’emaru lee ni jamgony piwa\n11. Ng’atu acel kende utundo nibedo ni jamgony pi dhanu ceke nenedi?\n11 Saa ma ng’atu ma kwong’a Adamu, uturo cik pa Yehova, egam ebayu kwo m’umbe ku dubo pi dhanu ceke. Nyo ng’atu moko mange bino nuti ma romo daru tho mir awiya ceke p’ Adamu? Eyo. (Som Jurumi 5:19.) Calu Yesu udubo ngo kadok nyanok de, egam emio kwo pare m’umbe ku dubo ni jamgony. (1 Jukorinto 15:45) Kwo pare m’umbe ku dubo copo konyo pi daru tho mir awiya ceke m’uai i Adamu, niwacu dhanu ceke.—1 Jukorinto 15:21, 22.\n12. Pirang’o Yesu uyiyo nisendere lee?\n12 Biblia ukoro ayi can ma Yesu unwang’u iwang’ tho pare. Jufode ku rac, jugure iwi yen mi can, man etho ing’ei ciro litho pi saa ma lee. (Yohana 19:1, 16-18, 30) Pirang’o Yesu uyiyo nisendere lee rukeno? Pilembe Sitani uloko nia ng’atu moko acel de mbe ma copo gwoko bedoleng’ pare ni Mungu kan enwang’ere i amulaic ma tek. Yesu unyutho nia ng’atu m’umbe ku dubo copo nigwoko bedoleng’ pare ni Mungu, kadok enwang’ere ku masendi ma lee rukani de. Kepar kite ma mutoro unego ko Yehova ikum Yesu!—Lembrieko 27:11; som Thenge ma jumedo, namba 15.\n13. Juculo jamgony nenedi?\n13 Juculo jamgony nenedi? I nindo 14 mi Nisan, oro 33 mi kalenda mi Juyahudi, Yehova uweko nia judegi pa Yesu ginege. (Juebrania 10:10) Nindo adek ing’eye, Yehova ucero Yesu, ku kum mi dhanu ngo, ento ku kum mi tipo. Re, Yesu ubino asu ku twero mi kwo i ng’om ni ng’atu m’umbe ku dubo. Ing’eye, saa ma Yesu udok ibang’ Won i polo, emio twero maeno ibang’ Mungu, kara Mungu utii ku twerone pi nigonyo nyikwai Adamu. (Juebrania 9:24) Yehova uyiyo jamgony maeno, pieno ecopere iwa nibedo agonya nikum dubo man tho.—Som Jurumi 3:23, 24.\nBERO M’ICOPO NWANG’U NIKUM JAMGONY\n14, 15. Wacikara nitimo ang’o kara dubo mwa uwekere?\n14 Wabenwang’u bero nikum giramia madit m’usagu zoo m’uai ibang’ Mungu. Wakenen bero ma wabenwang’u tin eni, ku ma wabinwang’u nindo m’ubino niai ikum giramia maeno.\n15 Dubo mwa copo wekere. Etie yot ungo nitimo lembe m’atira saa ceke. Wabed wakoso, man saa moko wabed wayero kunoke watimo lembe marac. (Jukolosai 1:13, 14) Wacikara nitimo ang’o kara dubo mwa uwekere? Wacikara nidieng’ lee ikum lembe marac ma watimo, man nikwayu kisa ibang’ Yehova kud adunde mi jwigiri. Ka watimo kumeno, wacopo bedo m’umbe jiji nia dubo mwa uwekere.—1 Yohana 1:8, 9.\n16. Wacikara nitimo ang’o kara wabed ku pidocwiny ma leng’?\n16 Wacopo bedo ku pidocwiny maleng’. Ka pidocwiny mwa ubedotowa nia watimo lembe moko marac, wawinjara nia wadaru nikoso, cwinywa copo nitur, man wacopo bende nineno nia ve tijwa mbe magwei. Ento ukwayu ngo cwinywa utur. Ka wakwayu Yehova utim iwa kisa, wacopo bedo m’umbe jiji nia ebiwinjowa man ebiweko dubo mwa. (Juebrania 9:13, 14) Yehova mito nia wakor ire peko kunoke ng’ico mwa moko ci. (Juebrania 4:14-16) Ka watimo kumeno, kindwa copo poto maber ku Mungu.\n17. Wacopo ninwang’u mugisa makani pilembe Yesu utho piwa?\n17 Watie ku genogen mi kwo ma rondo ku rondo. “Sukulia mi dubo en e tho; ento giramia ma Mungu mio mananu re en e kwo ma rondo ku rondo nikum Kristu Yesu Rwoth mwa.” (Jurumi 6:23) Wacopo nikwo rondo ku rondo man nibedo ku leng’kum maber akeca, pilembe Yesu tho piwa. (Lembanyutha 21:3, 4) Ento ukwayu watim ang’o kara wanwang’ mugisa maeno ceke?\nNYO IBIJOLO JAMGONY?\n18. Ang’o m’unyutho nia Yehova umaruwa?\n18 Kepar kite ma mutoro nego ko adundeni kinde ma ng’atu moko umio iri giramia moko ma pire tek mandha. Jamgony tie giramia ma pire tek m’usagu giramia mange ceke, pieno, wacikara ninyutho foyofoc mwa ma thuth ni Yehova pi giramia maeno. Yohana 3:16 uyero iwa nia “Mungu maru ng’om m’umbe ketho emio Wode kulong’.” Andha, Yehova umaruwa lee mandha, pieno, emio iwa Yesu, Wode ma pire tek lee i ie. Wang’eyo bende nia Yesu de umaruwa, pilembe ebino ayika nitho piwa. (Yohana 15:13) Giramia mi jamgony ucikere niketho ibed m’umbe jiji nia Yehova giku Yesu gimeri lee mandha.—Jugalatia 2:20.\nKa wabeponjo lembe iwi Yehova, wabidoko jurimbe man wabimare dong’ magwei\n19, 20. (a) Icopo doko jarimb Yehova nenedi? (b) Icopo ninyutho nenedi nia ijolo jamgony ma Yesu uthiero?\n19 Calu idaru niponjo lembe lee iwi mer madit pa Mungu, dong’ icopo nidoko jarimbe nenedi? Etie lembe ma yot ungo nimaru ng’atu moko ma fodi ing’eyo ngo. Yohana 17:3 uyero nia wacopo tundo ning’eyo Yehova. Kan ibetimo kero ning’eye, ibimare dong’ magwei, ibimito nitimo lembe ma nyayu mutoro i ie, man ibidoko jarimbe. Pieno, mediri niponjo Biblia pi ning’eyo lembe iwi Yehova.—1 Yohana 5:3.\n20 Jol Jamgony ma Yesu uthiero. Biblia yero nia “ng’atu m’uyio [niwacu, m’unyutho yioyic i] Wod ebedo ku kwo ma rondo ku rondo.” (Yohana 3:36) Ninyutho yioyic thelembene tie ang’o? Thelembene tie nitimo gin ma Yesu uponjo nia watim. (Yohana 13:15) Wacopo ngo kende kende niyero nia wayio Yesu. Pi ninyutho nia wajolo jamgony, wacikara bende nitimo lembe moko ikum yioyic mwa. Giragora pa Yakobo 2:26, uyero kumae: “Yioyic [m’umbe] ku tic en e avu.”\n21, 22. (a) Pirang’o pire tie tek nia wabed wacokara i Poi pi tho pa Kristu kubang’ oro? (b) I Wic mir 6 ku mir 7, wabiweco iwi lembang’o?\n21 Bed icokiri i Poi pi tho pa Kristu. Uthieno m’iwang’ tho pa Yesu, eng’olo nia wabed wapoi pi tho pare. Wabed watimo kumeno kubang’ oro; julwong’o lembe maeno Poi pi tho pa Kristu, kunoke “Cemo [mir uthieno] pa Rwoth.” (1 Jukorinto 11:20; Matayo 26:26-28) Yesu mito nia wiwa kud uwil ya emio kwo pare m’umbe ku dubo ni jamgony piwa. Eyero kumae: “[Wumeduru nitimo] mae wupoi ko pira.” (Som Luka 22:19.) Kan ibecokiri i Poi pi tho pa Yesu, nwang’u inyutho nia wii ubewil ungo pi jamgony man pi mer madit ma Yehova giku Yesu gimaru kowa.—Som Thenge ma jumedo, namba 16.\n22 Jamgony tie giramia m’usagu zoo ikind giramia moko ci ma wacopo ninwang’u. (2 Jukorinto 9:14, 15) Dhanu milioni dupa ma gidaru nitho, gibinwang’u bende bero mi giramia maeno ma pire tek. Wic mir 6 ku mir 7 binyutho kite ma lembuno bitimere ko.\nLEMANDHA MI 1: WAN CEKE WATIE KU YENY MI JAMGONY\n“Wod dhanu bino . . . kara . . . emi kwo pare ni [jamgony pi] dhanu dupa.”—Matayo 20:28\nPirang’o watie ku yeny mi jamgony?\nSaa m’Adamu uturo cik pa Mungu, ebayu winjiri pare ma ceng’ni karacelo ku Yehova, kwo pare m’umbe ku dubo, man Paradiso m’ebed ekwo i ie.\nNikum lembe m’Adamu utimo, wan ceke walagu dubo man tho.\nJamgony tie yo ma Yehova utio ko pi nigonyo dhanu kud i dubo man tho.\nLEMANDHA MIR 2: YEHOVA UMIO JAMGONY\n“Mungu oro Wode kulong’ i ng’om kara wabed kwo ni kume.”—1 Yohana 4:9\nYehova umio jamgony nenedi?\nNg’atu moko acel de mbe ikindwa m’ubino ku copo mi culo wang’ kwo m’umbe ku dubo m’Adamu ubayu.\nYehova uoro Wode m’emaru lee iwi ng’om kara ebin enyolere ni dhanu m’umbe ku dubo.\nJurumi 3:23, 24; Juebrania 9:24\nIng’ei ma Yesu ucer, edok i polo, man kuca ewok emio ni Won, twero pare mi kwo i ng’om ni dhanu m’umbe ku dubo; emie ni jamgony.\nLEMANDHA MIR 3: NIKUM JAMGONY, WATIE KU GENOGEN MANDHA\n“Ebiyweyo piwang’ pet kud i wang’gi; man tho bibedo nuti kendo ngo.”—Lembanyutha 21:4\nBero ma wacopo nwang’u nikum jamgony\nDubo mwa copo wekere.\nJuebrania 9:13, 14\nWacopo bedo ku pidocwiny maleng’ iwang’ Mungu.\nWatie ku genogen mi kwo ma rondo ku rondo.\nGiramia mi jamgony unyutho nia, m’umbe jiji, Yehova giku Yesu gimaruwa lee mandha.\nLEMANDHA MIR 4: WACIKARA NIJOLO JAMGONY\n“Mungu . . . mio Wode kulong’, kara ng’atu ma tek uyie [niwacu, m’unyutho yioyic i ie] . . . ebed ku kwo ma rondo ku rondo.”—Yohana 3:16\nWacopo nyutho foyofoc mwa nenedi pi giramia mi jamgony ma Mungu umio iwa?\nTim kero ning’eyo Yehova giku Yesu, man ilub lapor migi.\nBed icokiri i Poi pi tho pa Kristu kubang’ oro.\nKud wayer kende kende nia wayio Yesu. Watim bende gin ma Yesu uponjo nia watim.


Watiel cwinywa i kindwa, asagane tin—Juebrania 10:25 | Mi ponji\n“Ajuka dong’ wajukra; man ma sagu apila, ka waneno cenguni dhingo.”—EBR. 10:24, 25.\nWER: 90, 87\nPirang’o jakwenda Paulo uyero nia ‘wajukra ma sagu apila, ka waneno cenguni dhingo?’\nJukani ma gitie ku yeny mi tielocwiny tin eni?\nJukani ma gicopo nitielo cwiny Jukristu mange?\n1. Pirang’o jakwenda Paulo ukwayu nia Jukristu ma Juebrania gitiel cwinygi i kindgi “ma sagu apila?”\nI RUNDI ma kwong’a, jakwenda Paulo uketho cwiny Jukristu ma Juebrania kumae: “Man dong’ iwa pidu piwa ku jukojuk ma ku mer ku tic ma dre de; man ku wawek cokra giwa karacelo, ma calu kura mi jumoko, ento ajuka dong’ wajukra; man ma sagu apila, ka waneno cenguni dhingo.” (Ebr. 10:24, 25) Saa moko nyo umego gigam gipenjiri nia pirang’o Paulo ubeyero nia gijukiri, niwacu gitiel cwinygi i kindgi. Gibin ging’eyo thelembe acel mi wec maeno i ng’ei oro ma tundo ngo abic. I saa ma gibino nikwo i ie, gineno kamaleng’ nia nindo mi pokolembe pa Yehova iwi Yerusalem udhingo. Gineno nia ubekwayu giring kud i adhurane calu ma Yesu ular uyero igi. (Lk. 21:20-22; Tic. 2:19, 20) Nindo pa Yehova ne ugam uromo i oro 70, kinde ma Juroma gibin ginyotho Yerusalem.\n2. Pirang’o wacikara nitielo cwinywa i kindwa asagane tin eni?\n2 Tin eni, lembe mwa de urombo ku mi Jukristu maeno. Nindo pa Yehova ma ‘dit man ma ng’oyo ndiri’ udhingo. (Yoe. 2:11) Bende, wabeneno kite ma wec pa jabila Zefania ubepong’o ko i rundi mwa eni: “Ceng’ ma dwong’ pa Yehova ni ceng’ni, eni ceng’ni man ebetimbre pio!” (Zef. 1:14) Pi thelembe maeno re m’ubekwayu iwa ‘pid piwa ku jukojuk ma ku mer ku tic ma dre de.’ (Ebr. 10:24) Wacikara nitwio mer ma ceng’ini mandha kud umego mwa, kara watund nikonyogi ka gitie ku yeny mi kony.\nJUKANI MA GITIE KU YENY MI TIELOCWINY?\n3. Paulo uyero ang’o iwi tielocwiny? (Nen cal mir acaki.)\n3 Biblia uyero kumae: “Pidoic ma i adunde ng’atu moko nure; ento lembe ma ber nyayu mutoro i ie.” (Rie. 12:25) Saa moko, wan ceke wabed wabedo ku yeny mi tielocwiny. Jakwenda Paulo uyero kamaleng’ nia, kadok dhanu ma ginwang’u rwom mi tielo cwiny jumange de gitie ku yeny mi tielocwiny. Ekiewo ni umego mi Roma kumae: “Ava nenowu benega dit, kara ami iwu giramia moko mi tipo, kara lembe cung i iwu; lembene eni, kara an ku wun de wajukra i kumwu, ng’atuman kum yioyic pa wadi man kum pa wadi, mu ku para de.” (Rum. 1:11, 12) Andha, kadok Jakwenda Paulo de saa moko ubino ku yeny mi tielocwiny.—Som Jurumi 15:30-32.\n4, 5. Tin eni waromo tielo cwiny jukani, man pirang’o?\n4 Tin eni, waromo tielo cwiny ju ma gibetimo ni Yehova i tic mi saa ceke, calu ve juyab yo. Ju ma pol m’i kindgi gitwoniri ku lembe dupa mi kwo ma nwang’u gimaru, kara gitim tic pa jayab yo. Wacikara bende nitielo cwiny bamisioner, juliew mi twodiri ku mon migi, ju ma gitimo i biro mi filial man ma gitimo i biro mi loko dhok. Dhanu maeno ceke gimiiri gigi pi nitimo lee i tic pa Yehova. Bende, umego ku nyimego gitie dupa ma nwang’u gibemito gimediri asu ku tic mi saa ceke, ma re dong’ ecopere igi ngo. Gin de anyong’a negogi lee ka jubetielo cwinygi.\n5 Jukani bende m’uromo jutiel cwinygi? Wacopo bende nitielo cwiny umego ku nyimego ma ging’io nibedo jumusuma pilembe gibemito giwor Yehova, man gigamiri “ndhu i Rwoth.” (1 Kor. 7:39) Jumamon de nwang’u tielocwiny ka weg udi migi ubeyero igi nia gimarugi, man nia gibefoyo lembe ceke ma gibetimo. (Rie. 31:28, 31) Jukristu ma gibeciro amulaic kunoke twoyo bende gitie ku yeny mi tielocwiny. (2 Tes. 1:3-5) Yehova giku Yesu gibetielo cwiny umego ku nyimego maeno ma gigwoko bedopwe migi.—Som 2 Jutesaloniki 2:16, 17.\nJUDONG COKIRI GICOPO TIELO CWINYWA\n6. Buku pa Isaya 32:1, 2 ubenyutho iwa lembang’o iwi tic mi judong cokiri?\n6 Som Isaya 32:1, 2. I nindo ma wabekwo i ie eni, peko utie dupa; pieno can copo mondo i iwa, man cwinywa copo tur nyatuko tuko. Re Yesu Kristu ubetielo cwinywa nikadhu kud i bang’ “judongomawijo,” niwacu judong cokiri ma gitie Jukristu ma juwiro ku tipo man ma gitie i kind rombe mange. Judong cokiri maeno gitie ngo “rwodhi” mi yioyic mwa, ento gitie jurutic wadwa pi mutoro mwa. Gibemito gikonywa kara wabed ku mutoro man kara wamedara nigwoko bedopwe mwa.—2 Kor. 1:24.\n7, 8. Wec man timo mi judong cokiri copo tielo cwiny jumange nenedi?\n7 Judong cokiri giromo lubo lapor pa jakwenda Paulo, ma saa ceke ubed utielo cwiny umego. Ekiewo ni Jukristu mi Thesaloniki ma nwang’u gibekadhu kud i ragedo kumae: “Wan ma waketho cwinywa i kumwu ku mer, ebedo ni mutoro ma dit iwa ya wami iwu, lembanyong’a ma juboth ko pa Mungu kende ngo, ento kwo mwa bende, kum wudoko ju ma kacwinywa.”—1 Tes. 2:8.\n8 Wec mi judong cokiri copo tielo cwinywa lee akeca. Re nyo niyero wec kende kende uromo? Paulo uyero ni judong cokiri mir Efeso kumae: “Ku tic ma wumulu ko kumeni maku wukony ju ma ng’ic, wupoi de kum lembe pa Rwoth Yesu, nia ewacu en kumae, mio en e mugisa ma sagu gamu.” (Tic. 20:35) Paulo ubino ayika ‘nidaru tegone’ pir umego. Lembe m’etimo unyutho nia andha ebino ayika nimiere zoo pigi. (2 Kor. 12:15) Kumeno bende, judong cokiri gicikiri niketho cwiny jumange man nitielogi, ku wec kende ngo ento ku timo bende. Eno re ma nyutho nia andha gibedieng’ pir umego ku nyimego.—1 Kor. 14:3.\n9. Judong cokiri gicopo mio juk nenedi i ayi ma tielo cwinyjo?\n9 Pi nitielo cwiny umego, saa moko judong cokiri gibed gimio juk. Biblia copo konyogi ning’eyo kite ma gicopo mio ko jukne i ayi ma tielo cwinyjo. I lembe maeno, Yesu uweko lapor ma ber mandha, kinde m’emio juk ni cokiri ma tung’ tung’ ma nwang’ere i Asia ma Nok, i ng’ei tho man cer pare. Emio juk ma lee ni cokiri mir Efeso, mi Pergamo, man mi Thuatera. Re i wang’ mio jukne, elar efoyogi pi lembe ma beco ma gibino nitimo. (Nyu. 2:1-5, 12, 13, 18, 19) Ni cokiri mi Laodikia, eyero kumae: “Ku ba ju m’amaru ceke, ajukogi man aponjogi: ka kumeno bed k’amora, man ilok cwinyi.” (Nyu. 3:19) Judong cokiri mwa bende gibed gitimo kero nilubo lapor pa Yesu, kinde ma gibemio juk.\nJUMANGE DE GICIKIRI NITIELO CWINYJO\nJunyodo, nyo wubeponjo awiya mwu kara gin de gitiel cwiny jumange? (Nen udukuwec mir 10)\n10. Wan ceke waromo timo ang’o pi nitielo cwinywa i kindwa?\n10 Judong cokiri kendgi ngo re ma gicikiri nitielo cwiny jumange. Paulo uyero nia Jukristu ceke gicikiri niyero wec “ma ber pi teng’oteng’ calu cande bedo; kara emi bero” ni jumange. (Ef. 4:29) Pieno, ng’atuman m’i kindwa ucikere ning’eyo yeny mi jumange pi nikonyogi. Paulo ukiewo bende ni Jukristu ma Juebrania kumae: “Kum kumeno ting’ cing’ m’uoi jeble, ku cong m’utho nding’; man wutim yo ma atira ni tiendwu, kara maeno ma won abala kud ukier kud i yo, ento ma sagu ecangi.” (Ebr. 12:12, 13) Ma jiji mbe, ng’atuman m’i kindwa, kadok nyathin ma nyanok de, romo ketho cwiny jumange man eromo tielogi nikadhu kud i wec pare.\n11. Lembang’o m’ukonyo Marthe saa ma cwinye tur?\n11 Nyamego moko ma nyinge Marthe cwinye ukeutur pi nindo moko. * Ekoro kumae: “Nindo moko, abino rwo kara anwang’ tielocwiny. E i ng’ei saa ma nok, wanwang’ara ku nyamego moko ma wang’e teng’ini, m’unyutho ira mer man kisa m’abino ku yenyne tap i saa maeca. Ekoro ira bende pir amulaic m’ebekadhu kud i ie, m’urombo tap ku lembe para; e awinjara nia kara atie kenda ngo.” Ecicopere nia nyamego maeno ung’eyo de ngo nia wec m’eyero utielo cwiny Marthe lee akeca!\n12, 13. Waromo tio nenedi ku verse mi Jufilipi 2:1-4?\n12 Paulo ukiewo ni Jukristu mi Filipi kumae: “Ka kumeno tek juk moko nuti i Kristu, tek thokothok moko mi mer de nuti, tek ripocwiny moko mi tipo nuti, tek kisa ma ng’ic ku ngisi moko nuti, wuketh mutoro para pong’ kara pidoiwu bed calacel, ma wubedo ku mer ma calacel, ma wubedo ku cwinywu de m’uripo acel, ku pidoiwu de acel; ma wubetimo gin moko ngo kud ali kadok ku kulula mananu, ento ku pidoic ma mol wek ng’atuman ie pid ya wadi ber ma sagu en; ma wun kubeng’wu kubeng’wu ng’atuman ie ku pido kum piny pare kende ngo, ento ng’atuman ie pid kum piny mi juwadi bende.”—Flp. 2:1-4.\n13 Ng’atuman m’i kindwa copo yenyo yo mi konyo jumange. Pieno, wacopo mio ‘jukojuk mi mer, ripocwiny mi tipo man kisa ma ng’ic ku ngisi,’ pi niketho cwiny umego ku nyimego mwa.\nAYI MOKO MA WAROMO TIELO KO CWINY JUMANGE\n14. Yo acel ma waromo ketho ko cwiny jumange utie ma kani?\n14 Wanwang’u mutoro ma lee ka wabewinjo nia ju ma wagam waponjo kugi Biblia con gibemediri nigwoko bedopwe migi. Jakwenda Yohana ukiewo kumae: “Mutoro mange mbe i bang’a ma sagu maeni, ni lembe mi nyithindho para m’awinjo gibewotho i lemandha.” (3 Yoh. 4) Juyab yo ma dupa amora migi medere ka ginwang’u nia ng’atu moko ma gigam gikonyo con ning’eyo lemandha ubetimo asu ni Yehova ku bedopwe, kunoke nyo etie bende jayab yo. Pieno, ka cwiny jayab yo moko utur, wacopo nipoyo wiye i kum lembe ma beco m’edaru timo pi nikonyo jumange.\n15. Wacopo timo ang’o pi nitielo cwiny ju ma gibetimo ni Yehova ku bedopwe?\n15 Juliew ma dupa mi twodiri giyero nia ginwang’u tielocwiny ma lee dit ku mon migi, ka ginwang’u barua mi foyofoc i ng’ei liewo cokiri moko. Judong cokiri, bamisioner, juyab yo man ju m’ubetimo i Bethel, gin ceke gibetimo ni Yehova ku bedopwe. Ka wabefoyogi, eno bitielo cwinygi i kite ma wabing’eyo ngo.\nNG’ATUMAN M’I KINDWA COPO TIELO CWINY JUMANGE NENEDI?\n16. Ang’o ma timo yot, ma copo tielo cwiny ng’atu ma ni peko?\n16 Dong’ iromo timo ang’o ka lworo benegi niweco ku dhanu mange? Asu, icopo timo lembe moko pi nitielo cwinygi. Ku lapor, kepim nivonjo i bang’ umego kunoke nyamego moko. Tek evonjo ngo i beng’i, nyutho nia etie ku peko, man etie ku yeny pa ng’atu m’ukwayu ekore ire. Niciko kende kende ithi pi niwinje copo tielo cwinye.—Yak. 1:19.\n17. Ang’o m’utielo cwiny aradu moko?\n17 Aradu ma nyinge Henri unwang’u can ma lee i adundene, kinde ma wat pare moko giweko Yehova. I kindgi ubino won, m’ubedo jadit cokiri. Saa ma jaliew moko mi twodiri uneno nia Henri tie ku can, egam eting’e kara gicidh gimadh kawa gikude. Ewinjo kilili wec ma Henri ubekoro ire, man ekonye ninyang’ nia lembe m’eromo timo kara jupagi gidwog i lemandha utie nigwoko bedoleng’ pare en gire. Bende, gin m’utielo cwiny Henri utie giragora ma e: Zaburi 46, Zefania 3:17, man Marko 10:29, 30.\nNg’atuman m’i kindwa copo mio teng’oteng’ man copo tielo cwiny wadi (Nen udukuwec mir 18)\n18. (a) Ubimo Suleman ukiewo lembang’o pi tielocwiny? (b) Kenyuth lembe moko ma Paulo uwacu nia wacopo timo.\n18 Lembe ma Marthe giku Henri gikadhu kud i ie ubeponjowa nenedi? Ubenen terere nia, ng’atu moko ci m’i kindwa copo juko man copo tielo cwiny umego kunoke nyamego m’ubenwang’ere i peko moko. Ubimo Suleman ukiewo kumae: “Lembe i nindo ma kakare, e ber mire ma! Der mi wang’ nyayu anyong’a i adunde man rwonglembe ma ber dwoko cogo mio.” (Rie. 15:23, 30) Nyo ing’eyo ng’atu moko ma cwinye tur, man ma can umondo i ie? Nyo icopo somo ngo ire kende kende lembe moko ma nwang’ere i Otkur ma Wiw kunoke i Internet? Bende, jakwenda Paulo uyero nia ka wabewero wer mwa mi Ker karacelo, anyong’a copo mondo i iwa. Ekiewo kumae: “Ma wubeponjru man wubejukru ku lembwer man wer ku wer mi tipo, ma wubewero ku bero i adundewu ni Mungu.”—Kol. 3:16; Tic. 16:25.\n19. Pirang’o tielocwiny i kindwa pire bibedo tek magwei ceng’ini eni, man bikwayere nia watim ang’o?\n19 Kinde ma dong’ wabidhingo ceng’ pa Yehova magwei, bikwayere nia watiel cwinywa i kindwa lee nisagu zoo. (Ebr. 10:25) Bende, mutoro binegowa dit ka wabetio ku juk ma e ma Paulo umio: “Kum kumeno dong’ wujukru, man wutengru, cil calu wubetimo bende.”—1 Tes. 5:11.\n^ par. 11 Juloko nying’ moko.